Swiss Air Force : Satu-Satunya Angkatan Tentera Yang Berkhidmat Ikut Waktu Pejabat

Tahap kesediaan sebuah angkatan tentera dalam sesebuah negara memerlukan kesemua komponen dalam tentera, berada dalam keadaan sedia 24 jam sehari tanpa henti.

Ini bagi memastikan agar tahap keselamatan sesebuah negara, meliputi kawasan daratan, lautan dan ruangan udara merangkumi kawalan sempadan senantiasa terjaga. Berbeza dengan majoriti angkatan tentera lain, tentera udara Switzerland terpaksa mengambil pendekatan berbeza.  Berikutan beberapa bentuk kekangan, tentera udara mereka hanya bertugas pada hari kerja bermula jam 8 pagi sehingga 12 tengahari sebelum waktu rehat selama 1 jam setengah.

Mereka kembali menyambung tugasan sehingga jam 5 petang sebelum semuanya pulang ke kediaman masing-masing dengan gembira.  Hujung minggu mereka semua cuti.

Tentera Udara Swiss atau Swiss Air Force terbentuk pada tahun 1914, berpengkalan di Dubendorf bermula sebagai sebuah unit belon udara pengangkut, sebelum dinaiktaraf menjadi angkatan perang dengan 9 orang juruterbang terlatih.

Seiring dengan dasar neutral yang diamalkan negara mereka, tentera udara Switzerland tidak pernah menyertai mana-mana peperangan secara rasmi namun mereka pernah terlibat secara langsung dalam perang - khasnya perang dunia kedua.

Tentera udara Switzerland memainkan peranan melindungi ruang udara mereka daripada dicerobohi tentera luar seperti Jerman, Britain dan Amerika Syarikat - menembak jatuh banyak pesawat yang masuk tanpa kebenaran.

Walaupun jelas dari sejarah ada keperluannya, Berikutan kekangan bajet beberapa dekad sebelum ini - dana untuk pertahanan udara mula dipotong menyebabkan tentera udara Switzerland perlu melakukan perubahan jadual bertugas disebabkan pengurangan tenaga manusia serta kelengkapan.

Jadual tugas mereka diubah mengikut jadual biasa waktu pejabat di mana tentera akan hadir setiap pagi dan pulang, bercuti pada hujung minggu.

Apabila waktu malam, tiada perkhidmatan tentera udara berkhidmat di Switzerland.

Ekoran ketiadaan pihak yang memantau ruang udara Switzerland setiap hujung minggu dan malam, kerajaan Switzerland mencapai persetujuan dengan dua jiran terdekat mereka iaitu Perancis dan Itali menerusi satu perjanjian ketenteraan.

Kedua-dua negara itu diberikan kebenaran khas untuk menggunakan ruangan udara Switzerland pada bila-bila masa dengan syarat perlu membantu melindungi ruang udara Switzerland semasa tentera udara mereka berehat.

Perjanjian ini nampak berjaya ekoran kedudukan Switzerland sendiri yang kurang mencipta musuh serta jarang terlibat dengan konflik. Sehinggalah satu insiden rampasan pesawat berlaku pada tahun 2014 yang menyebabkan Switzerland diketawakan.

Sebuah pesawat milik Ethiopian Airlines dari Addis Ababa, ibu negara Ethiopia ke Milan, Itali telah dirampas pembantu juruterbangnya sendiri.

Bagi melindungi 202 orang tebusan semasa perbincangan dijalankan, dua buah pesawat milik Perancis dan Itali mengiringi pesawat itu kerana ketika kejadian itu yang berlaku sekitar jam 6 pagi, tentera udara Switzerland belum masuk kerja. Ya, itulah yang berlaku.

Selepas kerosakan salah satu enjin, pesawat itu berjaya didaratkan dengan selamat di lapangan terbang Geneva tanpa berlaku sebarang insiden buruk kepada semua anak kapalnya hasil campur tangan Itali dan Perancis. Walau bagaimanapun, insiden itu membuka mata orang ramai tentang hakikat sebenar yang membelenggu tentera udara Switzerland.

Orang ramai baru menyedari Swiss Air Force adalah satu-satunya angkatan tentera yang bekerja ikut waktu pejabat lengkap dengan cuti hujung minggu.

Wakil tentera udara Switzerland cuba memperjelaskan tentang kekangan dana yang mereka alami, namun untuk beberapa minggu selepas itu pihak media antarabangsa tak henti-henti terus mentertawakan keupayaan tentera Switzerland.

Salah satu artikel secara berseloroh menyifatkan 'jika anda mahu menceroboh masuk Switzerland, masuk pada waktu malam dan hujung minggu.'

Merah padam menanggung malu kerana menjadi bahan ketawa masyarakat antarabangsa, kerajaan Switzerland mengumumkan usaha awal untuk mengubah cara kerja mereka.

Gerak kerja tentera udara mereka disusun semula agar mampu beroperasi setiap hujung minggu, bermula pada 1 Januari tahun 2017. Bagaimanapun, mereka masih belum mempunyai bajet mencukupi untuk bekerja 24 jam sehari ekoran keperluan menambah tenaga kerja.

Switzerland menjangkakan mereka memerlukan sekurang-kurangnya 5 tahun untuk beralih kepada tahap kesediaan 24 jam setiap masa.

Selepas penambahan lebih 100 petugas melibatkan pelbagai jawatan yang berlaku melalui beberapa fasa, akhirnya tentera udara Switzerland mengumumkan jangkaan sekitar tahun 2020 sebagai permulaan angkatan tentera mereka beroperasi secara penuh.

Dua orang juruterbang selamat menjalani latihan penerbangan waktu malam di Britain sebagai langkah mempersiapkan diri menjadi kumpulan pertama tentera udara Switzerland yang akan memantau ruangan udara Switzerland setiap malam - memulakan tugasan mereka secara rasmi pada 1 Januari 2021.

Ini kisah Switzerland. Sekiranya kisah ini berlaku melibatkan tentera udara di-Raja Malaysia, apa agaknya reaksi anda?


7 Kasut Jenama Vans Yang Paling Rare

Vans adalah jenama kasut ikonik yang sinonim dengan sukan papan selaju dan fesyen pakaian jalanan. Dimulakan pada tahun 1960 oleh Van Doren Brothers, syarikat ini telah menghasilkan reka bentuk yang tidak terkira banyaknya dan berkolaborasi dengan artis, pereka fesyen dan filem untuk menghasilkan kasut yang sesuai dengan keperibadian pemakainya.

Seperti jenama-jenama besar lain yang mempunyai peminatnya yang tersendiri, Vans turut mempunyai beberapa model kasut yang dianggap rare dan menjadi idaman para pengumpul kasut jenama ini.

Kali ini, pihak Iluminasi ingin berkongsi 7 kasut Vans yang dianggap cukup rare dan sukar didapati. Harap maklum bahawa senarai sebegini adalah subjektif dan mungkin ada dalam kalangan pembaca yang tidak bersetuju dengan senarai yang kami kongsikan ini.

Robert Williams, seorang seniman underground yang terkenal telah bekerjasama dengan Vans untuk membuat koleksi edisi terhad ini. Kasut kolaborasi ini terdapat dalam pelbagai gaya dan cetakan. Kasut ini dihasilkan dan dijual pada tahun 2016.

Setiap kasut mempunyai cetakan kanvas khusus yang diilhamkan oleh karya seni Robert Williams yang dicetak sepenuhnya di bahagian atas kasut. Kasut kolabarasi ini datang dengan versi "slip on", "high tops" dan "low tops". Selain kasut, Robert Williams juga merekabentuk tiga t-shirt berwarna putih, kuning dan hitam untuk koleksi ini.

Vans telah berkolaborasi dengan WTAPS (disebut dub taps) beberapa kali dan baru-baru ini pada tahun 2016. Koleksi 2007 yang dianggap rare ini menampilkan Vans dalam pelbagai gaya dengan cetakan tulang putih.

WTAPS adalah jenama pakaian jalanan Jepun yang diilhamkan oleh fesyen ketenteraan. Sebilangan rekaan pakaian mereka yang lain juga mempunyai lambang tulang, sesuai dengan tema kasut.

Kasut kolaborasi ini dianggap unik kerana pembelian kasut ini hanya boleh dibuat dari laman web Bruce Lee, sesuatu yang jarang berlaku. Kasut ini hadir dalam gaya Vans Sk8-Hi, dengan lukisan pertarungan Bruce Lee di bahagian tengah. Bruce Lee adalah pelakon terkenal dan seniman bela diri yang mempunyai peminat dari seluruh dunia.

Bruce Lee menjadi popular pada usia 33 tahun. Beliau adalah seorang seniman bela diri yang berpengalaman, pernah mengarah atau membintangi buah 24 filem, bersama dengan rancangan televisyen dan kempen media lain.

Walaupun Vans mengeluarkan kasut ulang tahun ke 50 tahun kepada masyarakat umum, mereka juga menghasilkan kasut khusus untuk pekerja dan keluarga mereka. Kasut rare ini terdapat dalam corak bunga berwarna hitam / putih. Ini bermakna, pengumpul kasut hanya boleh membeli daripada pekerja Vans sahaja.

Oleh kerana kasut ini dibuat untuk demografi khusus, kasut ini jarang sekali dikeluarkan dan lebih sukar ditemui sekarang. Sementara itu, koleksi ulang tahun 50 yang dijual secara terbuka telah dipersetujui oleh Steven Van Doren, anak pengasas Vans Paul Van Doren.

Vans yang dipopularkan oleh komuniti papan selaju pada tahun 1970-an, menghasilkan kasut khas ini sebagai hadiah peringatan khas untuk semua kru yang terlibat dalam penghasilan filem "The Lords of Dogtown."

Filem ini berpusat pada kisah Z-boys, kumpulan remaja dari Venice, CA yang menjadi legenda papan selaju. Kasut berwarna biru tua dengan bahagian atas terdapat nama "Lords of Dogtown" ditulis dengan corak silang. Harga sepasang kasut terpakai bagi model ini berharga sekitar $500.

Supreme dan Vans pertama kali berkolaborasi pada tahun 1996 dan telah mendorong Vans melakukan pelbagai penambahan pada rekabentuknya. Walaupun terdapat beberapa model kasut kolaborasi ini yang dianggap unik, namun kolaborasi pada tahun 2014 mereka dengan Playboy yang memberikan impak terbesar.

Pada masa itu, jenama Playboy yang terkenal dengan logo arnabnya sedang meningkat popular dalam dunia fesyen streetwear, jadi apabila jenama Supreme turut bersetuju membuat kolaborasi bersama, kolaborasi 3 jenama besar ini telah memberikan impak yang cukup luar biasa.

Vans vintaj ini berasal dari tahun 1976, dekad yang menandakan hubungan antara jenama Vans dengan papan selaju. Rekabentuknya adalah versi awal gaya Sk8-Hi.

Sekali lihat, kasut ini kelihatan lebih mirip seperti Converse daripada rekaan Vans masa kini, terutamanya kerana label getah di tumit yang tidak lagi digunakan oleh Vans dalam reka bentuknya.


Sejarah CAPTCHA dan Kenapa Ujian itu Kini Semakin Sukar?

Ketika kerajaan mengumumkan pembukaan permohonan vaksin AstraZeneca fasa kedua pada bulan Mei 2021, ramai antara kita yang kecundang menekan butang 'refresh' dan tidak kurang juga berasa rimas kerana tidak dapat melepasi 'saringan' sistem.

Keadaan huru-hara dengan pelbagai masalah teknikal menerusi laman web milik kerajaan ketika itu bukan hanya berlaku di Malaysia, bahkan rakyat Amerika Syarikat sendiri mengalaminya ketika mereka berpusu-pusu mendaftar secara dalam talian untuk mendapatkan vaksinasi.

Ada segelintir pemohon terpaksa memilih gambar basikal berkali-kali. Ramai juga keliru adakah tiang lampu isyarat dikira sebagai sebahagian lampu isyarat. Malah, terdapat juga sebilangan pemohon berjiwa lucu yang akhirnya berasa ragu-ragu sama ada mereka dilahirkan sebagai seorang manusia atau robot akibat ditanya berulang kali.

Tahukah anda, sebelum pandemik Covid-19, fungsi captcha itu sebenarnya telah lama membuatkan ramai pengguna dalam talian geram dan panas hati?

CAPTCHA merupakan akronim bagi “Completely Automated Public Turing test to tell Computers and Humans Apart.”

Ujian Turing mula dicipta pada tahun 1950 oleh Alan Turing yang merupakan seorang pakar matematik British. Beliau yang juga dianggap bapa pengasas kecerdasan buatan (artificial intelligence, "AI") telah menghasilkan satu ujian untuk mengenal pasti adakah sesebuah mesin mampu mempunyai kecerdasan yang mirip dengan akal seorang manusia.

Turing menggelar ujian ini sebagai imitation game atau "permainan mengajuk".

Seorang pelajar lepasan Universiti Carnegie Mellon, Luis von Ahn, kemudian telah membangunkan captcha moden sebelum mencipta reCaptcha yang dibeli oleh Google.

Matlamat captcha adalah untuk memberi ujian atau teka-teki yang hanya mampu diselesaikan oleh manusia sahaja dan bukannya sebuah mesin (bot). Dalam kes pendaftaran vaksin misalnya, ujian saringan sistem inilah yang memberikan peluang kepada anda untuk mendapatkan tempat sebaik sahaja pendaftaran vaksin dibuka tepat jam 12:00:01 tengah hari.

Jika sistem tidak disaring, mungkin tiada manusia berpeluang untuk mendaftar langsung. Bot-bot yang lebih cekap inilah yang akan terus memenuhi senarai penerima vaksin sejurus pendaftaran dibuka.

Namun, keadaan boleh kian rumit sementelah komputer dan mesin menjadi lebih sofistikated hari demi hari.

Profesor Madya Mauro Migliardi dari University of Padua, Itali, merupakan penulis bersama bagi satu kertas kajian berkaitan kepelbagaian versi captcha sepanjang 20 tahun dan keberkesanannya.

Menurut Prof. Madya Migliardi, sistem AI mempunyai kebolehan untuk meniru jauh lebih baik daripada manusia. Hal ini demikian kerana AI tidak mempunyai sebarang emosi dan tidak berasa letih untuk menjawab captcha berulang kali walaupun setelah beribu-ribu percubaan.

Jika anda perhatikan jawapan-jawapan yang diberikan di laman bantuan reCaptcha milik Google, kebanyakannya agak kurang memuaskan. Salah satu soalan menyatakan yang "Captcha ini adalah terlalu susah" namun dibalas dengan jawapan berbunyi, "Jangan risau. Sesetengah captcha sememangnya sukar. Hanya klik butang reload di sebelah imej untuk mendapatkan gambar captcha yang lain."

Laman bantuan tersebut juga menyatakan Google menggunakan sistem captcha untuk melatih AI mereka. Kesemua 'usaha manusia' yang anda dan saya gunakan untuk menyelesaikan sesuatu captcha boleh meningkatkan mutu produk mereka dalam mendigitalkan teks, menganotasi gambar dan sebagainya.

Google juga tidak membalas pertanyaan yang paling kerap ditanya pengguna terutama sekali berkaitan cabaran grid foto.

Adakah kita perlu mengklik gambar yang terdapat secebis bahagian bas di dalam kotak? Semasa memilih gambar lampu isyarat, adakah tiang lampu juga perlu diklik? Apabila ditanya soalan sebegini, Google hanya menasihatkan supaya memilih majoriti kotak yang mempunyai bas mahupun lampu isyarat.

Terdapat juga cabaran foto kabur yang memaksa pengguna merapatkan muka ke skrin komputer sambil mengecilkan mata dalam ikhtiar mengetahui sama ada wujud atau tidak serombong dalam jarak penuh kabur itu.

Apabila ditanya mengapakah imej reCaptcha sering kali dikaburkan, Google menjelaskan bahawa mereka berusaha gigih untuk mengurangkan jumlah captcha yang perlu diselesaikan dan meningkatkan heuristiknya apabila hanya kotak "Saya bukan robot" yang perlu ditanda tanpa sebarang cabaran lain.

Menurut Meriam Guerar dari University of Genoa, Itali, yang menulis kertas kajian berkaitan captcha bersama Prof. Madya Migliardi, imej-imej kabur atau herot-benyot ini sengaja dibuat sedemikian supaya ia lebih sulit dicam oleh bot walaupun dilengkapi teknologi pengecaman imej yang canggih.

Captcha sering digunakan di laman web yang berbeza namun mempunyai matlamat yang sama iaitu memastikan pelawat adalah pengguna sebenar dan bukan sejenis robot.

Pada tahun 1999, laman web Slashdot telah menjalankan undian dalam talian untuk meninjau sekolah siswazah manakah yang menjadi pilihan pelawat bagi program sains komputer. Ketika itu, para pelajar dari Carnegie Mellon dan MIT telah mencipta bot untuk menghantar undian berulang kali secara automatik mewakili pusat pengajian masing-masing.

Apabila undian ditutup, didapati kedua-dua pusat pengajian menerima beribu-ribu undian berbanding institusi lain yang hanya mencecah ratusan undi. Di sinilah captcha memainkan peranan dengan mengelakkan sesiapa pun memanipulasi sistem undian dalam talian.

Selain itu, captcha juga digunakan dalam borang pendaftaran seperti di laman web Yahoo! Mail atau Gmail yang memberi pengguna akses akaun secara percuma. Captcha dapat menghalang penghantar spam daripada menggunakan bot untuk mencipta e-mel spam dalam kuantiti yang banyak.

Begitu juga dengan laman web yang menjual tiket dalam talian. Captcha mengelakkan ulat-ulat tiket memborong bersih jualan selain memberi peluang kepada pelanggan yang sah untuk membeli secara adil.

Sekiranya mana-mana pemilik laman web atau blog memilih untuk tidak menggunakan captcha, mereka mungkin akan berhadapan dengan masalah pendaftar atau komen spam secara automatik setiap hari. Ramai penggodam dan perisian spam yang akan sentiasa mencari jalan untuk mencerobohi laman web anda.

Menurut dua pakar penyelidik Microsoft, Kumar Chellapilla dan Patrice Simard, manusia mempunyai kadar kejayaan sekitar 80 peratus untuk menyelesaikan mana-mana masalah captcha manakala komputer pula hanya mempunyai peluang berjaya sekitar 0.01 peratus.

Oleh itu, jelaslah kewujudan captcha amat bermanfaat khususnya buat pemilik laman web dan blog supaya laman mereka dapat dilindungi daripada ancaman bot oleh penghantar spam.

Namun begitu, anda disyorkan untuk menggunakan sistem captcha yang dipercayai seperti reCAPTCHA keluaran Google berbanding membangunkan sistem captcha sendiri atas faktor keselamatan.

Akhir sekali, jangan lupa untuk memuat turun perisian antivirus supaya peranti anda lebih selamat ya!


Bayi Dewasa : Komuniti Manusia Yang Anda Tak Percaya Benar-Benar Wujud

Pertambahan usia berlaku seiring dengan perkembangan otak membolehkan pemikiran kita berkembang dari tidak faham menjadi faham, dari kurang sedar menjadi lebih teliti.

Namun di kalangan orang dewasa, ada sekumpulan kecil individu yang entah apa sebabnya mahu berpatah balik semula ke waktu mereka berusia bayi.

Ini adalah kisah individu ini yang layak digelarkan bayi dewasa.

Dari kajian psikologi, sindrom 'bayi dewasa' diistilahkan sebagai salah satu cabang dalam masalah paraphilic infantilism, sejenis penyakit kecenderungan seksual yang mengakibatkan seseorang gemar dilayan sebagai seorang bayi.

Sindrom ini dikaitkan dengan masalah seksualiti seseorang, kerana seseorang yang mempunyai kecenderungan sebegini akan mempunyai kemahuan seksual yang berbeza-beza untuk dilayan bergantung kepada tahap yang dia inginkan.

Sebagai contoh, seorang 'bayi dewasa' yang gemar memakai lampin bayi hanya akan merasa puas apabila dia mampu melakukannya, walaupun secara sendirian. Dalam satu spektrum berbeza, ada juga 'bayi dewasa' yang mahu pasangannya melayan dirinya ibarat seorang bayi, dipakaikan lampin bayi dan dilayan dengan penuh manja.

Dalam spektrum kemahuan yang lebih ekstrim, seseorang itu boleh menggunakan lampin bayi sebagai alat pemenuh nafsu yang akhirnya menjurus kepada permintaan agar kelakuan ganas dilakukan kepadanya.

Apa yang kami cuba nyatakan di sini, spektrum individu yang mempunyai kecelaruan sebegini berbeza-beza bergantung kepada kemahuan mereka jadi tidak ada tahap jelas untuk kita mengunci satu kelakuan kepada satu kelakuan lain.

Namun aspek persamannya jelas - elemen yang menggambarkan individu bawah umur atau masih bayi dijadikan obsesi seseorang yang mengalami masalah ini. Dua daripada cabang utama paraphilic infantilism adalah diaperism seperti yang kami nyatakan di atas atau pedofilia, kecenderungan seksual seseorang kepada kanak-kanak atau bayi.

Artikel ini hanya akan menyentuh bab diaperism atau kecenderungan seseorang terhadap apa saja objek berkait bayi untuk kegunaan sendiri ataupun orang lain.

Sukar untuk dijawab kenapa perkara sebegini boleh berlaku kepada seorang dewasa, namun dalam kajian psikologi, individu yang mempunyai masalah sosial khasnya apabila melibatkan hubungan keluarga merupakan faktor utama menyumbang gejala ini.

Insiden trauma yang dialami sejak kecil mengakibatkan seseorang pelaku itu akan menyimpan perasaan sering menjadi mangsa sesuatu keadaan, mengakibatkan dia mahu bertindak di luar kebiasaan.

Dalam sesetengah kes unik yang jarang berlaku, keinginan untuk dilayan seperti seorang bayi boleh berlaku kepada individu selepas berlakunya kemalangan kepada mereka khasnya melibatkan trauma di bahagian kepala.

Seorang lelaki ketika penyelidikan dijalankan sudah berusia 80 tahun, sejak usianya 6 tahun telah mengalami masalah mahu diasuh bak bayi. Dalam satu kes lain, seorang lelaki berusia 32 tahun didapati gemar mengenakan lampin bayi dan merangkak di sekeliling rumah tanpa menampakkan kecenderungan seksual.

Sebaliknya lelaki itu lebih banyak menampakkan tanda-tanda kemurungan serta potensi untuk cubaan membunuh diri apabila diperiksa tahap kesihatan mentalnya.

Seseorang yang mempunyai sindrom ini boleh dibezakan bergantung kepada tahap kemahuannya; sama ada gemar untuk berlagak seperti seorang kanak-kanak atau seorang bayi.

Antara kelakuan yang sering dipaparkan oleh individu yang mengidapnya selain suka memakai lampin adalah suka merangkak, gemar menghisap botol susu, masih mahu tidur dalam katil bayi dan suka makan dengan kerusi bayi yang bersaiz dewasa.

Setiap individu memaparkan tahap kelakuan berbeza sama ada akan memaparkan kelakuan sedemikian rupa dalam waktu-waktu tertentu sahaja apabila 'keinginan' itu hadir atau dalam kes lebih teruk, mahu dianggap seorang kanak-kanak atau bayi setiap masa 24 jam sehari sehingga mengakibatkan seseorang dewasa itu tidak lagi menjadi produktif.

Apa yang sangat membingungkan, walaupun jelas kelakuan yang dibuat ini tidak normal - dalam banyak kes yang ditemui, pasangan kepada 'bayi dewasa' ini turut dilaporkan memainkan peranan dalam memenuhi kehendak pasangan mereka.

Ada yang bertindak sebagai pengasuh, penjaga mahupun ibu atau bapa kepada pasangan mereka sendiri dalam memastikan keinginan untuk merasai alam bayi dan kanak-kanak semula pasangan mereka dipenuhi.

Sebelum wujud media sosial serta kemudahan internet, individu-individu bayi dewasa ini jarang sekali mendapat liputan media namun ekoran wujudnya saluran seperti Youtube yang membolehkan individu bertabiat serupa berhubung, komuniti ini menjadi semakin berkembang.

Individu bertabiat serupa mula terbuka untuk menceritakan dan membincangkan isu ini daripada perspektif mereka, membuka mata orang ramai terhadap satu masalah psikologi yang jarang sekali kita bincangkan.

Laman web khas yang bertindak sebagai kumpulan sokongan untuk individu yang perlu mengasuh pasangan mereka setiap hari juga semakin terbuka untuk berkongsikan pandangan dan masalah yang mereka hadapi.

Apa yang sangat melucukan - wujud industri khas yang aktif menyokong sindrom ini melalui pengeluaran produk dalam memudahkan hidup seorang bayi dewasa.

Wujud jenama-jenama khas pakaian bayi bersaiz dewasa dijual, selain daripada peralatan seperti botol susu, bit baju, kerusi, katil dan sebagainya.

Terdapat juga pengeluar lampin bayi bersaiz dewasa lengkap dengan corak-corak comel dicetak pada lampin tersebut, agar pengalaman yang mereka rasai mirip dengan waktu kecil sebenar mereka.

Anda pernah berhadapan masalah serupa atau ada pengalaman mengendalikan kes-kes sebegini, sepanjang hidup anda? Bolehkah anda ceritakan pengalaman anda sekiranya pasangan anda seorang bayi dewasa.

Adakah ini sesuatu yang boleh diubati atau sepatutnya dibiarkan begitu saja, disebabkan oleh kecelaruan minda individu yang menghidapinya?


Zangbeto: Upacara Kurangkan Jenayah di Nigeria

Di mana-mana sahaja seluruh dunia, kebarangkalian untuk berlakunya jenayah tetap ada. Disebabkan itulah kebiasaanya polis atau badan unit beruniform seumpamanya akan dikerahkan bertugas untuk mengekalkan keamanan dalam kalangan penduduk setempat.

Namun, berlainan pula halnya di Nigeria. Disebabkan penduduk setempat merasakan pihak polis disana tidak boleh diharapkan untuk menjaga mereka daripada kegiatan penjenayah, maka mereka mengharapkan "Zangbeto" bagi menjaga keselamatan mereka.

Mereka percaya Zangbeto adalah dewa penjaga mereka pada waktu malam di kalangan orang Ogu atau Egun di Benin, Togo dan Nigeria. Sebagai institusi polis dan keamanan tradisional, kultus Zangbeto ditugaskan untuk menjaga undang-undang dan adat serta memastikan keselamatan dan keamanan dalam masyarakat Ogu.

Mereka sangat dihormati dan bertindak sebagai pasukan polis tidak rasmi yang melakukan rondaan di jalanan terutama pada waktu malam, mengawasi orang dan harta benda, mengesan penjenayah dan menangkap dan menghantar mereka kepada masyarakat untuk dihukum.

Awalnya diciptakan untuk menakut-nakutkan musuh, Zangbeto akan berkeliaran di jalanan untuk mengesan pencuri dan penyihir dan untuk melindungi undang-undang dan adat masyarakat setempat. Zangbeto adalah istilah dalam bahasa Gun yang bermaksud "Lelaki malam" atau "Penjaga malam".

Zangbeto memakai kostum khas yang diperbuat dari jerami, rafia atau bahan benang kecil yang diikat dan yang kadang-kadang dicelup dengan warna yang sangat cerah. Mengikut kepercayaan tradisi, berpakaian begini memungkinkan tubuh mereka dihuni oleh roh yang memiliki pengetahuan khusus tentang tindak-tanduk masyarakat setempat.

Walau bagaimanapun, mengikut kisah legenda Ogu mereka mendakwa mengatakan bahawa tidak ada manusia di bawah kostum itu, hanya roh malam. Zangbeto dikatakan membangkitkan kekuatan yang menghuni bumi jauh sebelum munculnya manusia dan memberikan sumber kebijaksanaan dan kesinambungan bagi orang-orang Ogu.

Dalam budaya Ogu, Zangbeto adalah pengawal keselamatan tradisional atau anggota polis masyarakat mereka. Mereka dikatakan membentuk sebuah masyarakat rahsia yang hanya dapat dihadiri oleh para pengikut dan penyembah Zangbeto atau voodoo. Zangbeto dianggap memiliki kemampuan spiritual dan magis, seperti menelan serpihan kaca tanpa membahayakan diri dan menakutkan bahkan menyihir.

Zangbeto juga diraikan dalam satu festival yang dihadiri oleh ramai pengikutnya. Kaum lelaki dan wanita dengan pakaian istiadat putih menyanyi dan menari dengan pukulan gendang dan para pengikut akan menyapu Zangbeto dengan minyak tanah sebelum membakarnya.

Sebilangan warga Nigeria yang kecewa dengan jenayah dan rasuah menyatakan bahawa menghidupkan semula tradisi ini dapat menjadi penghalang kegiatan jenayah. Persembahan sempena festival ini dipercayai akan membantu menimbulkan "ketakutan dan rasa hormat".

Festival seperti ini biasanya dihadiri kira-kira 2,000 orang di wilayah Ajido pesisir di daerah Lagos yang diadakan setiap tiga tahun. Bagi penduduk setempat festival sebegini adalah salah satu acara terpenting dalam kalendar keagamaan tempatan.

Pemimpin Kerajaan Ajido, Aholu Saheed Adamson, menggambarkan Zangbeto sebagai simbol kewibawaan etnik Ogu dan "simbolik keselamatan seluruh masyarakat." Orang Ogu mendiami kawasan pesisir Nigeria, Benin dan Togo. Wilayah Afrika Barat pernah dikenali sebagai Slave Coast satu ketika kerana selama berabad-abad lamanya, sejumlah penduduk diambil dari sana untuk dijadikan hamba.

Selain perdagangan hamba, tanah orang Ogu juga terkenal dengan voodoo yang banyak diamalkan di sana. Penggunaan Zangbeto dikatakan wujud sejak abad ke-17. Bagi orang Ogu, Zangbeto berfungsi sebagai polis tradisional dan mahkamah seperti menangani kes-kes seperti kecurian.

Semua orang tempatan takut akan Zangbeto dan mereka percaya boleh mendapat masalah sekiranya melanggar peraturan. Kepercayaan tersebut mengatakan bahawa hukuman Zangbeto boleh berkisar daripada bayaran denda hingga pembuangan seseorang daripada sesuatu kampung itu.

Pihak berkuasa Nigeria semakin bertoleransi dengan perayaan festival Zangbeto dan kepercayaan asasnya selagi tidak bersifat jenayah. Festival Zangbeto Voodoo mendapat sokongan kerajaan tempatan dan kebiasaannya turut mendapat kehadiran pegawai kerajaan.

Peralihan ke Zangbeto dan tokoh-tokoh tradisional lain untuk mengurangi beban pihak berwajib, ianya secara meluas menggambarkan rakyat Nigeria mula hilang kepercayaan terhadap sistem kepolisian dan keadilan. Ketika jenayah meningkat, beberapa orang mengatakan institusi tradisional seperti Zangbeto harus dihidupkan kembali.

Walaupun majoriti orang Nigeria beragama Kristian atau Islam, kepercayaan tradisional tetap kuat. Ada juga yang mengatakan bahawa dalam menghadapi korupsi yang meluas, pihak berwajib harus mengangkat sumpah jawatan dengan bersumpah kepada dewa-dewa tradisional dan bukan dengan Bible atau Qur’an.


Scam Kripto Terbesar Dalam Sejarah Oleh Dua Beradik - AfriCrypt

Kita sering mendengar berita mengenai scam atau penipuan yang melibatkan mata wang kripto. Namun, masih ramai yang berani mengambil risiko untuk melabur dalam bidang ini.

Walau bagaimanapun, dunia mata wang kripto baru-baru ini digemparkan dengan berita berlakunya penipuan terbesar yang pernah direkodkan setakat hari ini.

Individu yang dipercayai menjadi dalang di sebalik penipuan ini adalah dua adik-beradik remaja iaitu Raees Cajee, 21 tahun dan adiknya, Ameer Cajee, 18 tahun.

Mereka berdua berasal dari Afrika Selatan dan merupakan pengasas kepada syarikat pertukaran mata wang kripto iaitu AfriCrypt yang ditubuhkan pada tahun 2019.

Hasil daripada populariti AfriCrypt, platform itu telah berjaya mengumpul lebih daripada 50,000 Bitcoin. Kisah penipuan mereka bermula pada bulan April 2021 ketika harga bagi satu Bitcoin pada waktu itu mencecah nilai USD 60,000 atau bersamaan RM 249,000.

Raees dan Ameer Cajee telah berjaya meyakinkan ramai pelabur berprofil tinggi Afrika Selatan seperti ahli politik, selebriti, jutawan malah beberapa individu berbahaya.

Penipuan AfriCrypt mula dihidu apabila Ketua Pegawai Operasi, Ameer Cajee, memberitahu para pelabur bahawa platform itu telah digodam.

Lebih mencurigakan apabila dia meminta para pelabur untuk tidak melaporkan perkara itu kepada pihak berkuasa atau mahkamah dengan alasan tindakan itu akan melambatkan dan membantutkan proses mendapatkan semula dana.

Namun, pengumuman Ameer itu dilakukan seminggu setelah para pekerja AfriCrypt kehilangan akses ke back-end platform mereka yang membolehkan seseorang itu mengesan pergerakan mencurigakan terhadap dana yang diuruskan syarikat itu.

Setelah sekumpulan pelabur mengupah firma undang-undang, Hanekom Attorneys, untuk menyiasat masalah tersebut, barulah mereka mendapati bahawa semua Bitcoin yang disimpan dalam AfriCrypt telah dipindahkan dari akaun mereka kepada wallet dan tumbler Bitcoin lain.

Tumbler merupakan perkhidmatan khusus yang mengumpulkan Bitcoin sah dan tidak sah, kemudian akan disebarkan secara rawak dan menyebabkan ia sukar dijejaki secara maya.

Pasukan Hawks yang merupakan pasukan penyiasat jenayah penting di Afrika Selatan yang dikhususkan dalam jenayah terancang telah dikerahkan bagi mempercepatkan siasatan dengan kerjasama Pihak Berkuasa Sektor Kewangan Afrika Selatan.

Namun, pasukan itu menemui jalan buntu dalam penyiasatan mereka kerana aset kripto tidak dianggap sebagai produk kewangan. Kes itu berada dalam "zon bebas" di mana tiada badan khas yang mempunyai kekuasaan menanganinya.

Seperti kebanyakan scammer lain, Raees dan Ameer Cajee telah menghilangkan diri sejak April 2021. Ini menguatkan keyakinan pelabur bahawa mereka ditipu oleh kedua-dua adik beradik itu walaupun Raees dan Ameer menafikannya.

Raees mengatakan bahawa syarikatnya hanya menguruskan dana berjumlah RM 830 juta sahaja ketika AfriCrypt digodam. Jumlah itu sangat sedikit berbanding jumlah kerugian yang dikemukakan oleh peguam dan para pelabur.

Raees juga memberitahu Wall Street Journal bahawa mereka berdua terpaksa bersembunyi kerana menerima pelbagai ugutan termasuk ugutan bunuh. Raees juga tidak menyedari sebelum ini bahawa ada antara pelaburnya merupakan individu berbahaya.

Individu yang dimaksudkan itu ialah Juan Meyer. Dia merupakan bekas rakan niaga kepada ketua mafia Czech Republic, Radovan Krejcir, yang sedang menjalani hukuman penjara. Meyer dikatakan terlibat dengan aktiviti penyeludupan emas dan kilang haram.

Menurut sumber yang tidak mahu didedahkan, tiada siapa yang mencuri wang dari Meyer akan terlepas.

Siasatan polis pula mendapati kedua-dua adik beradik itu telah menjual kereta mewah Lamborghini Huracan mereka, sebuah suite mewah di salah satu hotel termahal di Afrika Selatan dan sebuah pangsapuri di pesisir pantai.

Ini mungkin penipuan terbesar dalam sejarah mata wang kripto yang masih lagi setahun jagung. Namun, ini pastinya bukanlah kes penipuan kripto yang terakhir.

Fakta bahawa AfriCrypt menawarkan pulangan sebanyak 10% setiap hari melalui platformnya sebenarnya sudah cukup untuk membuatkan seseorang itu mengesyaki sesuatu yang mencurigakan.

Atas keinginan untuk menjadi kaya dengan pantas, ramai yang sanggup memperjudikan wang simpanan yang ada. Apa yang lebih mengejutkan, ramai pelabur seolah-olah tidak melakukan kajian terlebih dahulu.

Ini kerana Raees dan Ameer Cajee pernah terlibat dalam satu scam seumpama ini pada bulan Mei 2019, beberapa bulan sebelum menubuhkan AfriCrypt.


Tradisi Ibu Bapa Cari Pasangan Untuk Anak Berkahwin Di Pasar

Salah satu kegusaran paling dibimbangi  golongan ibu bapa melibatkan anak-anak mereka, adalah apabila anak mereka gagal menemui pasangan hidup yang baik.

Walaupun isu ini dilihat sebagai satu usaha campur tangan generasi terdahulu dalam hidup anak masing-masing serta agak konservatif, realitinya masalah ini semakin meruncing di beberapa negara mengakibatkan kadar kelahiran populasi negara itu menurun.

Negara seperti Singapura, Jepun dan China berdepan masalah masyarakat tua ekoran ketidakcukupan pelapis muda, yang nampak lebih selesa hidup berorientasikan kerjaya dan menjalani hidup sendirian, berbanding hidup berkeluarga.

Bagi satu komuniti ibu bapa di Shanghai, mereka terpaksa mencari cara kreatif; menjaja anak-anak mereka setiap minggu bagi membolehkan warisan keluarga mereka diteruskan. Dengan harapan anak-anak mereka tidak perlu keseorangan semasa berdepan hari tua mereka pula.

Dari jauh kawasan 'pasar'yang terletak di padang awam bandar Shanghai dipenuhi warga tua dan pengunjung, setiap seorang membuka payung diletakkan atas tanah menandakan tujuan kehadiran mereka di situ.

Payung yang terbuka itu dilekatkan biodata anak mereka, ada yang lengkap dengan gambar, tarikh lahir, tinggi, berat, hobi dan pekerjaan; semua informasi yang diperlukan bagi memberikan gambaran awal kepada bakal calon yang dicari.

Bagi ibu bapa yang lebih bersifat terbuka, mereka akan juga turut meletakkan ukuran badan anak perempuan bagi menarik minat individu lelaki yang hadir.

Sesiapa saja boleh cuba memulakan perbualan untuk berkenalan dengan anak pasangan yang dipaparkan, bebas bertanyakan apa saja yang dirasakan sesuai sekiranya ada keinginan untuk berkenalan lebih lanjut.

Walaupun demikian, biasanya yang hadir hanyalah ibu atau ayah kepada pemuda atau pemudi yang cuba dijodohkan. Rasa malu dan tidak sanggup berhadapan dengan tindakan dijaja ibu bapa sendiri sedemikian rupa mungkin menjadi penyebab utama jarang individu yang cuba dijodohkan hadir menampilkan diri.

Majoriti ibu bapa yang hadir tampak bersungguh mencuba nasib endapatkan pasangan kepada anak mereka namun realitinya, tuan punya badan sendiri biasanya enggan dijodohkan - mengakibatkan peluang untuk sesuatu perkahwinan benar-benar terbina dari perkenalan di pasar itu rendah kadar keberkesanannya.

Walaupun mempunyai kebarangkalian berjaya yang rendah, pasar perkahwinan ini tidak  lekang dengan pengunjung dan juga peniaga yang hadir bagi mencuba nasib.

Di buka setiap hari Sabtu dan Ahad dari waktu tengahari sehinggalah jam 5 petang - sejarah pasar ini sebenarnya bermula di Beijing sekitar tahun 2005, selepas komuniti warga emas di sana mendapati ramai di antara mereka mempunyai anak yang belum berkahwin serta sukar mendapatkan jodoh.

Dari isu itulah komuniti warga emas ini mula meluangkan masa saling bertukar-tukar informasi tentang anak-anak mereka, menjadi orang tengah mendapatkan jodoh.

Lama-kelamaan komuniti dengan misi serupa mula merebak ke beberapa wilayah di luar Beijing, dengan komuniti di Shanghai menjadi komuniti paling aktif mengatur perjumpaan setiap minggu. Daripada perbincangan sesama rakan, komuniti ini berkembang sehingga menjadi satu acara mingguan rasmi yang mempunyai peraturannya sendiri.

Setiap pasangan atau ibu bapa yang hadir perlu mendaftarkan terlebih dahulu penyertaan anak mereka, disediakan borang khas untuk menulis informasi wajib tentang anak mereka yang ingin dicalonkan yang akan dipaparkan. Bayaran dikenakan sekitar RM65.

Ekoran persaingan yang sengit antara kumpulan penjual yang ada, ibu bapa yang hadir akan mereka bentuk sendiri poster atau kaedah jualan terbaik seperti risalah dalam mempromosikan kelebihan yang dimiliki anak mereka dalam memastikan ada yang memilihnya.

Keresahan yang menimpa ramai ibu bapa di China zaman sekarang,  berpunca daripada dasar kerajaan China satu ketika dulu yang memaksa golongan belia sekitar 18 juta untuk berpindah ke kawasan pedalaman sekitar dekad 1950-an - bagi menggerakkan industri pertanian di kawasan tersebut.

Sistem kad identiti dikenali sebagai 'hukou' diperkenalkan untuk mengasingkan belia mengikut kawasan asal, dengan tujuan mencipta zon lokasi asal seseorang sama ada kawasan bandar atau luar bandar.

Disebabkan segregasi itu, wujud jurang besar di antara faedah yang diterima kedua-dua kumpulan ditentukan oleh status 'hukou' mereka dari segi aspek peluang pekerjaan, bantuan kerajaan dan dana sekuriti sosial. Peluang pendidikan juga berbeza, lebih mengutamakan mereka yang berjaya kekal di bandar.

Belia yang diarah berpindah ke kawasan luar bandar pula walaupun mempunyai prospek lebih kecil menerima faedah dari segi tanah pertanian yang diletakkan di bawah nama mereka, melayakkan mereka dan anak lelaki mereka (jika ada) untuk dinamakan sebagai pemilik dan pewaris.

Situasi ini mewujudkan perlumbaan mencari jodoh di kalangan pemilik hukou yang berlainan status. Pemegang 'hukou' di kawasan bandar menjadi pilihan utama ekoran potensi peluang yang ada, tak kiralah lelaki atau wanita.

Wanita yang datang dari kawasan luar bandar terpaksa berusaha mencari jodoh di bandar untuk mengubah hidup dan menukar status 'hukou' miliknya, namun tidak ada apa-apa yang menarik untuk ditawarkan selain daripada kejayaan dirinya.

Sementara bagi lelaki yang mewarisi tanah pertanian, mereka pula berdepan dilema enggan meninggalkan kampung halaman mereka kerana takut status 'hukou' yang turut membawa hak milikan tanah mereka dibatalkan selepas berpindah ke bandar.

Oleh sebab itulah jika anda ke pasar perkahwinan Shanghai, anda dapat melihat majoriti ibu bapa memasarkan anak perempuan mereka dengan harapan dapat bertemu jodoh di kawasan bandar seperti Shanghai bagi menaik taraf status yang mereka pegang.

Golongan wanita merangkumi lebih 80% individu cuba dijodohkan di kawasan-kawasan pasar perkahwinan ini, disebabkan oleh status 'hukou' mereka yang kurang menarik walaupun rata-ratanya sudah mempunyai kerjaya dan hidup sendiri.

Bermula tahun 1998, kerajaan China menjalankan reformasi terhadap sistem 'hukou' bagi menangani masalah ketidak seimbangan serta merapatkan jurang bantuan antara ahli masyarakat, namun kesannya masih dapat dilihat sehingga ke hari ini.

Ada beberapa cara seseorang dari luar bandar boleh menukar status penduduk miliknya; dengan menjadi seorang pelabur ekonomi, pemilik kediaman di kawasan bandar ataupun diiktiraf kerajaan menerusi pencapaian tertentu.

Namun selepas hidup di kawasan pedalaman, sudah pastilah sejak mula lagi mereka berdepan kekangan ekonomi. Jadi kaedah seterusnya hanyalah melalui perkahwinan.

Seorang wanita pemegang hukou luar bandar boleh menaiktaraf status pegangannya, sekiranya suaminya pemegang hukou bandar.

Namun seorang gadis dari desa masih perlu menunggu dengan sabar tempoh permohonan di antara 2 ke 10 tahun bagi membolehkan pertukaran status 'hukou' miliknya selesai dinaiktaraf, baru membolehkan dia mendapat manfaat sebagai penduduk bandar yang sebenar.

Dalam tempoh masa tersebut, gadis tersebut sendiri sudah semakin jauh ketinggalan berbanding gadis-gadis hukou bandar yang mempunyai peluang lebih besar.


Big Wind: Jentera Bomba Paling Hebat di Dunia

Pada bulan Februari 1991, menjelang penghujung Perang Teluk, tentera Iraq yang mengundurkan diri telah bertindak melakukan sabotaj dengan membakar lebih dari 700 telaga minyak di Kuwait. Hingga 6 juta tong minyak dibakar setiap hari selama 30 minggu, menghasilkan api setinggi 300 kaki ke udara dan menutupi langit dengan asap hitam tebal.

Kebakaran ini menghasilkan suhu mencapai 1000 darjah Celsius dan udara di sekitarnya adalah sekitar 340 darjah Celsius, satu suhu yang sangat ekstrim. Keadaan ini menyukarkan sesiapa sahaja mendekati kawasan ini, menyebabkan tugas memadamkan api adalah tugas yang hampir mustahil.

Asap dari kebakaran minyak menjadikan padang pasir menjadi gelap umpama malam kerana dilitupi oleh asap tebal. Dari kolam sekitar 4000 kaki di bawah permukaan bumi di mana ia terkumpul 100 juta tahun yang lalu, minyak dari telaga memancut keluar dengan begitu pantas sekali.

Bertitik tolak daripada peristiwa inilah jentera hebat seperti Big Wind telah dicipta untuk memadamkan kebakaran ini. Keadaan yang sangat merbahaya ini memerlukan satu jentera dengan kemampuan luar biasa untuk memadamkan kebakaran telaga minyak ini bagi mengelakkan kejadian lebih buruk daripada berlaku.

Dengan inspirasi daripada ciptaan pihak Kesatuan Soviet satu ketika dahulu, sebuah syarikat kejuruteraan daripada Hungary, MB Drilling telah membina sebuah jentera bernama "Big Wind" pada tahun 1991 yang diilihamkan daripada ciptaan pihak Kesatuan Soviet. Sesetengah pihak juga memanggilnya "Windy".

Big Wind dicipta berdasarkan idea asal Kesatuan Soviet. Selama bertahun-tahun, Kesatuan Soviet telah memadamkan kebakaran gas dan minyak dengan menggunakan satu enjin jet MiG-15 yang diletakkan di atas sebuah trak. Malangnya, ia tidak selalu cukup kuat untuk mengalahkan api besar.

Pihak MB Drilling telah menggunakan idea ini untuk mencipta Big Wind dengan menambah baiknya dengan menggunakan 2 enji jet yang dipasang pada sebuah kerta kebal agar tapaknya lebih stabil dan jentera ini lebih mudah bergerak di permukaan yang mencabar.

Big Wind terdiri dari kapal tangki Soviet T-34 sejak Perang Dunia 2 dengan pelancar pelurunya digantikan oleh dua enjin pesawat pejuang MiG-21 dan enam muncung air. Sekali lihat, rekabentuknya kelihatan seperti sesuatu dari filem sci-fi lama.

Jentera ini asalanya hendak digunakan untuk melawan kebakaran di Hungary, tetapi Perang Teluk telah meletus disaat jentera ini hampir disiapkan. Maka, Big Wind telah diterbangkan pula dalam kapal kargo C-130 ke telaga minyak yang menyala-nyala dari Kuwait.

Untuk mengendalikan jentera hebat ini, 3 orang anggota bomba yang bekerja bersamal syarikat MB Drilling telah dihantar ke Kuwait. Dalam tempoh 43 hari di Kuwait, 3 orang kru dari Hungaria ini telah berjaya memadamkan sembilan kebakaran telaga minyak dan kerja-kerja menyelamatkan yang lain.

Windy memerlukan 3 orang kru untuk beroperasi - seorang pemandu di dalam tangki untuk memandu dan mengawalnya, pengawal di kabin belakang di bahagian belakang platform untuk menjalankan enjin jet dan jet air dan seorang ketua yang berada sekitar 15 kaki daripadanya, mengeluarkan perintah kepada dua kru yang lain melalui unit kawalan jauh.

Apabila Windy dikeluarkan dari kargo pengangkut di Kuwait, kira-kira 27 pasukan lain yang sedang melawan kebakaran kagum melihat rekabentuk yang unik serta kemampuannya yang luar biasa. Ada pasukan yang datang jauh dari China dan Kanada dan mereka tidak pernah melihat satu jentera hebat seperti Windy.

Disebabkan Windy mampu menghemburkan air dengan begitu cepat dalam kuantiti yang banyak, ia memerlukan sumber air yang begitu banyak. Sebuah syarikat telah dipanggil untuk menggali lubang besar di padang pasir untuk mencari sumber air.

Di setiap takungan air tersebut, dua enjin diesel yang menghasilkan 1381 tenaga kuda dipasang untuk menggerakkan pam air dan menyalurkan ke jentera ini. Air akan disalurkan ke tangki melalui dua paip, dan dari situ, enam paip akan menyalurkannya ke 3 muncung di atas ekzos setiap mesin jet.

Dalam Perang Teluk, jentera ini telah menembak 8000 gelen air seminit dan ada juga penyemburan selama 20 minit untuk menyejukkan kawasan itu setelah api padam. Walaupun kedengaran ianya mudah dilakukan, sebenarnya banyak perkara dan pendekatan yang perlu diambil terlebih dahulu sebelum api benar-benar dapat dipadamkam.

Big Wind bukan trak bomba biasa. Kerana kuasa enjin yang ada padanya, ia tidak boleh digunakan dalam misi kebakaran rumah biasa kerana kemungkinan besar akan lebih membahayakan penduduk setempat.

Ini kerana dua enjin jetnya dapat menghasilkan daya dorong 27000 paun yang cukut besar, menghembudkan 4591 kaki padu udara pada kelajuan sekitar 770mph. Jumlah ini sudah cukup untuk memecahkan tingkap dan pintu di rumah, bahkan mungkin boleh menyebkan keretakan dinding rumah.

Big Wind melakar sejarah dan memainkan peranan penting semasa Perang Teluk. Namun, tidak dapat dipastikan bahawa jentera hebat ini masih digunakan hari ini atau jika terdapat versi yang lebih baru dan lebih baik ada. Apa pun juga, Big Wind sehingga saat ini masih dianggap jentera bomba paling hebat di dunia yang pernah dihasilkan manusia.


Kisah Sedih Perisik Nazi Terhebat Yang Tidak Dihargai - Elyesa Bazna

Perisik telah wujud dalam sejarah sejak ribuan tahun yang lalu. Dalam sesuatu peperangan, perisik memainkan peranan penting yang boleh menentukan kemenangan atau kekalahan sesuatu pihak.

Mereka biasanya mencuri maklumat penting seperti rancangan, taktik atau kekuatan pihak musuh. Ketika Perang Dunia Kedua, pihak Nazi Jerman mempunyai seorang perisik yang dianggap paling berbahaya kepada Pihak Bersekutu (Allies).

Berikut adalah kisah Elyesa Bazna, perisik yang hampir memberikan kemenangan kepada Hitler dalam WWII.

Ketika berusia 40-an, Elyesa Bazna merasai kehidupannya masih belum stabil. Dia pernah melakukan pelbagai pekerjaan seperti menjadi pemandu, tukang kunci, bahkan sebagai penyanyi opera profesional buat seketika.

Pada April 1943, dia diterima bekerja sebagai pelayan di kedutaan British di Ankara, Turki. Dia tertanya-tanya, adakah setakat ini sahaja pencapaiannya dalam hidup.

Pada suatu hari, dia mendapat idea bagaimana untuk mengubah kehidupannya. Dia mahu menggunakan kelebihannya bekerja dengan British untuk memperolehi kekayaan.

Ketika itu, dia merupakan pelayan kepada Sir Hughe Knatchbull-Hugessen, Duta Besar Britain ke Turki. Sir Hughe amat mempercayai Bazna yang banyak membantunya dalam urusan sehari-harian.

Namun, Sir Hughe tidak mengetahui bahawa Bazna pernah dipecat sebelum ini ketika bekerja di Kedutaan Jerman kerana kesalahan mengambil gambar dokumen di sana. Dia juga tidak menyedari bahawa pelayannya  menawarkan diri untuk menjadi perisik Jerman.

Pada 25 Oktober 1943, Bazna telah mengambil gambar beberapa dokumen milik Douglas Busk, bekas majikan yang telah memperkenalkannya kepada Sir Hughe. Bazna tidak tahu apa yang dicurinya kerana dia tidak pandai membaca atau bertutur dalam bahasa Inggeris.

Namun, ia nampaknya sangat bernilai apabila Duta Jerman, Franz von Papen, sanggup membayar Bazna sebanyak £ 20,000 atau hampir £ 935,000 (RM 5.3 juta) pada hari ini. Untuk setiap dokumen tambahan, dia dibayar sebanyak £ 15,000.

Kerja Bazna dipermudahkan lagi oleh sikap sambil lewa Sir Hughe yang kerap membawa pulang dokumen sulit ke rumahnya. Walaupun dokumen itu disimpan di dalam sebuah peti, ia bukanlah masalah besar kepada Bazna yang pernah menjadi tukang kunci.

Apabila Franz von Papen menyedari betapa bernilainya Bazna, dia memutuskan untuk mengeluarkan perbelanjaan besar bagi mengekalkan perisik itu dan memberikannya kod nama baru iaitu "Cicero".

Dokumen pertama yang dijual mengandungi minit Persidangan Moscow ketiga di mana pemimpin kanan Pihak Bersekutu membincangkan kemajuan dan perancangan perang. Cicero telah memberikan maklumat tahap tinggi kepada Nazi.

Bazna menunjukkan kesetiaannya kepada Sir Hughe sementara mencuri puluhan lagi dokumen penting dan menambah kekayaannya dengan setiap penjualan maklumat kepada Nazi.

Sepanjang tahun 1943, banyak maklumat sulit yang diperolehi Bazna tetapi tidaklah sepenting minit persidangan Pihak Bersekutu di Moscow, Tehran dan Kaherah. Kerana tidak memahami bahasa Inggeris, Bazna mengambil gambar semua dokumen termasuklah senarai barang keperluan Sir Hughe.

Pada Disember 1943, perisik Pihak Bersekutu menyedari berlakunya kebocoran maklumat. Apabila pasukan penyiasat Britain tiba di Turki, Bazna terlepas daripada disyaki kerana mereka menyangka dia terlalu bodoh untuk menjadi perisik sehebat itu. Tambahan pula, dia tidak tahu berbicara atau memahami bahasa Inggeris.

Pihak Nazi dilihat gagal untuk bertindak berdasarkan maklumat berharga Bazna. Satu-satunya tindakan dilakukan mereka adalah rancangan untuk menghantar komando SS (pasukan elit Nazi) ke Persidangan Tehran bagi membunuh Winston Churchill, Joseph Stalin dan Franklin Roosevelt. Namun, operasi itu tidak berlaku.

Banyak maklumat Bazna hilang dalam pertengkaran birokrasi rejim Nazi. Franz von Papen dan ketuanya, Menteri Luar Negeri Joachim von Ribbentrop tidak sehaluan. Manakala ketua komando SS, Ernst Kaltenbrunner pula membenci mereka berdua.

Dari kiri: Pemimpin USSR - Josep Stalin, Presiden Amerika - Franklin Roosevelt dan Perdana Menteri Britain - Winston Churchill

Pasukan perisik tentera Nazi iaitu Abwehr pula iri hati dengan kawalan pasukan SS terhadap "Operasi Cicero" dan berusaha untuk menggagalkannya. Malah, ramai pemimpin Nazi mengatakan bahawa dokumen "Operasi Cicero" itu adalah palsu kerana maklumatnya terlalu berkualiti tinggi.

Jika mereka memandang dengan lebih serius, mereka mungkin menyedari bahawa pada penghujung tahun 1943, satu perkataan iaitu "Warlord" kerap muncul dalam dokumen yang dicuri Bazna.

Setelah Bazna dan orang tengahnya, Ludwig Carl Moyzisch menyedari bahawa perkataan itu merujuk kepada rancangan Pihak Bersekutu untuk menceroboh Eropah Barat, mereka melaporkannya kepada Berlin. Namun, pemimpin Nazi membalas "Mungkin berlaku tetapi agak mustahil".

Akhirnya pada 6 Jun 1944, Pihak Bersekutu mendaratkan lebih dua juta tentera di pesisir pantai Normandy, Perancis, yang menjadi permulaan kepada kejatuhan pemerintahan fasis di Eropah.

Kegagalan Jerman menghargai perisik terhebat mereka menyebabkan mereka melakukan pelbagai kesilapan seperti mengerahkan pasukan tentera ke kawasan yang salah dan akhirnya dikalahkan.

Pada Januari 1944, orang tengah Bazna iaitu Moyzisch telah melantik setiausaha baru yang dikenalinya dengan nama Elisabet. Wanita itu sebenarnya adalah Cornelia Kapp, anak kepada konsul Jerman di Amerika.

Moyzisch tidak tahu bahawa beberapa minggu sebelum itu, Kapp telah menawarkan diri kepada Amerika untuk mengintip Jerman sebagai pertukaran kepada perlindungan untuk dia lari ke Amerika.

Ketika menjadi setiausaha Moyzisch, Kapp beberapa kali memerhatikan bosnya bertemu dengan Bazna dan mula mengumpulkan bukti terhadap Cicero.

Bazna menyedari peluangnya untuk mengintip semakin sukar apabila pihak British memperketatkan keselamatan di kedutaan mereka. Pada Mac 1944, dia menyerahkan surat perletakkan jawatannya.

Bazna yang ingin memulakan kehidupan baru terkejut dan kecewa apabila mendapati sebahagian besar mata wang Britain yang diterimanya sebanyak £ 300,000 itu adalah wang palsu yang dihasilkan pihak Nazi.

Nilai kerugian Bazna yang ditipu pihak Nazi adalah bernilai sekitar RM 70 juta pada hari ini. Elyesa Bazna meninggal dunia pada 21 Disember 1970 dalam keadaan miskin.


Ruja Ignatova, "Ratu Kriptowang" Yang Menipu Dunia

Dalam dunia kriptowang, Bitcoin merupakan kriptowang pertama dan menguasai sebahagian besar peratusan dunia kriptowang. Bagi yang tidak tahu, Bitcoin dicipta oleh seorang individu atau satu entiti yang dikenali sebagai Satoshi Nakamoto. Sehingga kini, tiada siapa yang tahu siapakah individu disebalik nama ini.

Sebab mengapa ramai orang teruja dengan Bitcoin adalah kerana ia menyelesaikan masalah kebergantungan dengan wang yang dikawal selia oleh bank. Transaksi Bitcoin bergantung pada pangkalan data khas yang disebut blockchain (seperti buku besar) yang dimiliki oleh pemilik Bitcoin tetapi mempunyai salinan yang sama.

Setiap kali Bitcoin dihantar dari satu individu kepada orang lain, rekod transaksi tersebut akan turut dapat dilihat oleh semua orang. Tidak ada sesiapapun termasuklah bank, kerajaan atau orang yang mencipta Bitcoin itu sendiri yang boleh mengubahnya. Ini menjadikan penggunaan Bitcoin lebih selamat.

Pada masa kini, terdapat banyak kriptowang lain yang ada boleh beli melalui wallet digital atau platform antaranya Binance dan Luno. Namun, ada satu kisah menarik satu ketika dahulu bagaimana seorang individu mengaburi orang ramai disebalik pelaburan kriptowang untuk menipu.

Pada awal Jun 2016, seorang ahli perniagaan berusia 36 tahun bernama Dr Ruja Ignatova berjalan di atas pentas di Wembley Arena di hadapan ribuan peminat yang teruja untuk mendengarnya berucap. Bagi yang tidak tahu, Ruja Ignatova mendakwa dirinya "Ratu Kriptowang".

Dia memberitahu orang ramai ketika itu bahawa dia telah mencipta satu kriptowang untuk menyaingi Bitcoin dan memujuk mereka untuk melabur berbilion-bilion ke dalam kriptowang baru ini yang diberi na OneCoin. Dia mendakwa OneCoin akan menjadi kriptowang terbesar di dunia "untuk semua orang membuat pembayaran di mana sahaja".

Bitcoin adalah kriptowang pertama dan masih merupakan yang terbesar dan terkenal. Kenaikan nilainya dari beberapa sen hingga ratusan dolar per syiling pada pertengahan 2016 telah menimbulkan kegembiraan di kalangan para pelabur. Ketika itu, kriptowang merupakan satu idea yang baru memasuki arus perdana.

Maka, tidak hairanlah ramai orang teruja ingin terlibat dalam peluang pelaburan baru yang pelik ini. Peluang inilah yang telah digunakan dengan sebaiknya oleh opurtunis seperti Ruja Ignatova untuk melakukan scam kepada mangsanya.

Dalam majlis di Wembley tersebut, dengan yakinnya wanita ini mengatakan bahawa OneCoin adalah "pembunuh Bitcoin". Malah, dia turut mengatakan bahawa dalam tempoh 2 tahun akan datang, tidak ada lagi pelabur yang akan bercakap mengenai Bitcoin lagi kerana OneCoin sudah menguasai pasaran.

Bertitik tolak daripada keyakinannya berucap dalam majlis ini, OneCoin mula mendapat perhatian. Di seluruh dunia, orang ramai sudah melaburkan simpanan mereka ke OneCoin dengan harapan dapat menjadi sebahagian daripada revolusi baru ini.

Orang ramai mudah tertarik dengan idea wanita ini kerana dia kerap menonjolkan latarbelakangnya dalam majlis-majlis yang dianjurkannya. Ruja Ignatova merupakan graduan Universiti Oxford, memiliki PhD dari Konstanz, pernah bertugas dengan syarikat perunding pengurusan yang dihormati, McKinsey and Company dan pernah memberi ucapan pada persidangan yang dihoskan oleh majalah The Economist.

Dokumen yang dibocorkan ke BBC menunjukkan bahawa orang Britain membelanjakan hampir € 30 juta untuk OneCoin dalam enam bulan pertama tahun 2016, € 2 juta dalam satu minggu dan kadar pelaburan mungkin meningkat setelah majlis gilang-gemilang di Wembley ini.

Antara Ogos 2014 dan Mac 2017 lebih daripada € 4bn dilaburkan daripada puluhan negara. Dari Pakistan ke Brazil, dari Hong Kong ke Norway, dari Kanada ke Yaman bahkan Palestin.

Pada awal Oktober 2016 - empat bulan selepas penampilan di London - seorang pakar blockchain bernama Bjorn Bjercke dipanggil oleh ejen pencarian pekerja dengan tawaran pekerjaan yang sangat lumayan. Menurut ejen tersebut, sebuah syarikat start-up berkaitan kriptowang dari Bulgaria mencari ketua pegawai teknikal.

Bjorn Bjercke ditawarkan jawatan tersebut bersama dengan sebuah apartmen dan kereta serta tawaran gaji tahunan yang menarik sekitar £ 250,000. Dengan tawaran yang lumayan tersebut, beliau tertanya-tanya apakah skop kerja yang perlu dilakukannya.

Ejen pencari pekerja tersebut memaklumkan bahawa syarikat tersebut memerlukan teknologi blockchain mereka sendiri kerana mereka belum memilikinya. Lebih pelik, walaupun syarikat startup itu mendakwa beroperasi melakukan perniagaan berkaitan perniagaan kriptowang, mereka masih lagi belum mempunyai blockchain mereka sendiri.

Agak pelik bukan? Bagaimana sebuah syarikat berkaitan kriptowang yang mengaku sudah beroperasi beberapa bulan masih lagi belum mempunyai blockchain. Bila didedahkan bahawa nama syarikat itu adalah "OneCoin", Bjorn Bjercke tidak menerima tawaran pekerjaan tersebut.

Namun, daripada saat itu Bjorn Bjercke mula mengesyaki ada sesuatu yang tidak betul dengan OneCoin. Bagaimana mungkin sesebuah syarikat boleh menerima pelaburan berbilion-bilion dollar dan memaparkan keuntungan dalam website mereka namun masih tidak mempunyai blockchain mereka sendiri.

Jadi, bagaimanakah OneCoin menjana keuntungan? Daripada manakah datangnya data-data yang dipaparkan di graf di laman rasmi OneCoin yang menunjukkan kriptowang ini menunjukkan prestasi yang bagus dan mencatatkan keuntungan berkali-kali ganda? Sudah jelas sekali data-data tersebut direka sendiri oleh Ruja Ignatova dan pasukannya.

Pendedahan demi pendedahan yang dibuat oleh Bjorn Bjercke mula memberi kesedaran kepada orang ramai. Pada masa yang sama, OneCoine terus meningkat popularitinya kerana Ruja Ignatova rajin ke serata dunia menjual idea-ideanya mengenai OneCOin untuk menarik pelabur-pelabur baru.

Selain itu, dengan duit daripada pelabur, Ruja Ignatova dilihat mula membeli aset-aset mewah seperti hartanah berjuta-juta dolar di ibu negara Bulgaria, Sofia dan resort di Laut Hitam Sozopol. Ada kalanya, dia akan mengadakan pesta di kapal layar mewahnya, The Davina.

Walaupun terdapat pertambahan pelabur-pelabur baru terhad OneCoin, masalah yang dialami oleh OneCoin juga semakin meruncing kerana pelabur mula bertanyakan keuntungan mereka. Pengenalan fungsi pertukaran wang yang telah lama dijanjikan yang akan membolehkan OneCoin ditukar menjadi tunai terus ditangguhkan dan pelabur semakin tidak sabar.

Bagi menyelesaikan kemelut ini, pihak OneCoin mengumumkan kononnya mereka akan membuat pengumuman penting dalam sebuah majlis besar di peringkat Eropah yang dijadualkan berlangsung  pada Julai 2017 di Eropah. Namun, pada hari kejadian Ruja Ignatova tidak hadir seperti dijanjikan.

Sejak daripada saat itu, kelibatnya tidak lagi kelihatan di mana-mana. Dalam sekelip mata, wanita ini lenyap bersama wang-wang pelabur. Malah, rekod FBI menunjukkan bahawa pada 25 Oktober 2017, hanya dua minggu setelah tidak hadir di Lisbon, dia menaiki penerbangan Ryanair dari Sofia ke Athens.

Sejak itu, kelibatnya langsung tidak kelihatan dan keluar sepenuhnya dari radar. Itulah kali terakhir seseorang melihat atau mendengar daripada penipu yang mendakwa dirinya sebagai ratu kriptowang ini.


Kisah Negara Yang Sangat Kerap Terbakar - Negara Api Azerbaijan

Sebaik sahaja pesawat anda mendarat di landasan Baku, ibu negeri Azerbaijan, anda akan disambut dengan pemandangan Menara Api yang merupakan lambang ikonik di negara itu. Api merupakan elemen yang begitu sinonim dengan negara ini.

Bangunan yang mempunyai bahagian atas yang meruncing dan melengkung itu kelihatan seolah-olah api yang sedang menyala. Terletak di lereng bukit yang menghadap ke Laut Kaspia, ia merupakan representasi sempurna sejarah dan budaya Azerbaijan.

Pada waktu malam, seluruh kompleks bangunan itu kelihatan seperti nyalaan api besar yang dipancarkan oleh 10,000 lampu LED berkuasa tinggi. Namun, ia bukanlah sebab mengapa Azerbaijan digelar sebagai "Negara Api".

Gelaran Negara Api diberikan kerana terdapat beberapa tempat di Azerbaijan yang diliputi oleh api misteri. Api itu dipercayai telah menyala sejak ribuan tahun dan tidak pernah padam walaupun ketika angin kuat, hujan atau salji turun.

Sebenarnya, nyalaan api itu kesan daripada simpanan gas asli Azerbaijan yang banyak. Ada kalanya gas ini akan bocor ke permukaan bumi dan jika dinyalakan, ia terbakar dan tidak akan padam selagi tidak kehabisan sumbernya.

Kebakaran seperti ini berlaku di banyak tempat di seluruh Azerbaijan. Namun, pengekstrakan gas secara komersial oleh kerajaan Soviet pada kurun ke-20 telah menyebabkan tekanan gas di dalam tanah menurun dan banyak kebarakan terpadam.

Kini, tempat "api misteri" di Azerbaijan semakin berkurangan dari tahun ke tahun. Salah satu tempat nyalaan yang menjadi tarikan pelancong adalah Yanar Dag atau "Gunung Api" yang terletak kira-kira 30 minit dari bandar Baku.

Kisah mengenai api misteri ini banyak terdapat dalam catatan sejarah. Para pedagang yang menggunakan Jalan Sutera (abad ke-2 SM hingga ke-18 M) banyak menceritakan kejadian api di Azerbaijan kepada dunia luar.

Pengembara terkenal, Marco Polo, pernah menulis tentang fenomena misteri ini ketika dia melalui Azerbaijan pada abad ke-13. Catatan Empayar Rom yang bertarikh 2,500 tahun lalu juga menceritakan bahawa pengekstrakan minyak telah dilakukan di Azerbaijan.

Dalam mitos Yunani (Greek) pula, Zeus dikatakan telah merantai Prometheus di Pergunungan Kaukakus (pergunungan di Azerbaijan dan negara jirannya) kerana mencuri api daripada para dewa untuk diberikan kepada manusia.

Empayar Parsi kuno pula menamakan jajahan mereka di Parsi Tengah (Azerbaijan, Armenia dan sebahagian Iran) ini sebagai "Aturpatakan" yang membawa maksud "tempat di mana api suci dipelihara". Ini menunjukkan bahawa fenomena api yang tidak padam ini sudah wujud sejak ribuan tahun yang lalu lagi.

Selain Yanar Dag, terdapat beberapa tempat lagi yang menjadi tumpuan pelancong seperti Yanar Bulag (sumber mata air yang terbakar apabila dinyalakan) dan Kuil Api Ateshgah.

Malah, Azerbaijan juga menjadi tempat tumpuan penganut agama Majusi (Zoroastrian) dan Hindu. Kuil Api Ateshgah telah menjadi tapak suci sejak zaman dahulu lagi oleh jemaah Majusi yang datang dari luar.

Majusi yang diasaskan di Iran kuno merupakan agama tertua yang masih diamalkan sehingga hari ini. Bagi penganut Majusi, api adalah penghubung antara manusia dan dunia ghaib serta perantaraan bagi mencapai kesempurnaan rohani.

Apabila orang Arab datang dengan membawa ajaran Islam, kebanyakan penganut Majusi melarikan diri dari Iran dan Azerbaijan menuju ke Utara India.

Azerbaijan adalah sebuah negara merdeka sejak 1918 tetapi dua tahun selepas itu, ia termasuk dalam Kesatuan Soviet pada 1920. Pada 30 Ogos 1991, negara itu mengisytiharkan kemerdekaan buat kali kedua, beberapa bulan sebelum pembubaran Kesatuan Soviet.

Hari ini, kebanyakan pengunjung yang hadir ke Azerbaijan adalah untuk menikmati pemandangan dan pengalaman istimewa Negara Api itu, bukannya atas tujuan keagamaan.

Malah, Kuil Api Ateshgah juga telah dijadikan muzium pada 1975 dan dinobatkan sebagai Tapak Sejarah Dunia UNESCO pada 1998. Tapak bersejarah ini menjadi kunjungan 15,000 pelawat setiap tahun. Kebanyakan pelancong gemar melawat tapak-tapak api misteri ini pada waktu malam atau musim sejuk.


Kisah Doktor Yang Jadikan Raja Denmark Seperti Boneka - Johann Struensee

Nama Johann Friedrich Struensee mungkin tidak begitu terkenal tetapi dia merupakan salah satu tokoh yang paling menarik dalam sejarah negara Denmark dan benua Eropah pada kurun ke-18.

Dia merupakan tokoh yang mempunyai dua identiti bertentangan. Struensee merupakan seorang doktor Jerman yang cerdas dan mempercayai ideologi Enlightenment (gerakan intelektual di Eropah pada abad ke-17 dan ke-18).

Di sebalik itu, dia juga merupakan seorang diktator dan pakar manipulasi yang telah merosakkan institusi pemerintahan beraja di Denmark. Berikut adalah kisahnya.

Pada abad ke-18, Denmark merupakan sebuah negara mundur berbanding negara-negara Eropah lain yang ketika itu sedang memasuki Age of Enlightment di mana ilmu memainkan peranan penting.

Denmark masih menggunakan sistem pemerintahan feudal lama di mana petani ditindas dan kebebasan rakyat disekat. Keadaan lebih buruk pada 1760-an ketika Raja Christian VII memerintah Denmark.

Christian VII mempunyai masalah mental dan dianggap tidak layak memerintah. Dia dikatakan didera secara mental dan fizikal ketika kecil oleh penjaganya, Count Reventlow, sehingga memberi kesan setelah dewasa.

Para menteri Denmark telah mengatur perkahwinan Raja Christian VII dengan adik bongsu Raja George III dari United Kingdom iaitu Caroline Mathilde. Mereka mengharapkan perkahwinan itu mampu menstabilkan kesihatan mental raja itu.

Namun, ia tidak bertahan lama dan Christian VII kembali menghadiri pesta mabuk dan mengunjungi rumah pelacuran di sekitar bandar Copenhagen. Dia juga sering membuat kekacauan dan melakukan kerosakan awam.

Selepas kelahiran putera sulungnya, Frederick, pada 1768, keadaan menjadi bertambah buruk. Ratu sering diperlakukan dengan kejam dan amat dibenci oleh Christian VII.

Ketika inilah, watak Johann Struensee muncul. Pada tahun 1760-an, dia merupakan seorang doktor awam di Altona, Hamburg. Dia juga melakukan kerja sampingan sebagai doktor peribadi bagi menampung gaya hidupnya yang mewah.

Semasa menjadi doktor peribadi kepada orang kaya dan ternama, Struensee berkenalan dengan Enevold Brandt dan Count Rantzau. Mereka merupakan golongan bangsawan Denmark yang tinggal di Astona setelah dikenakan hukuman buang negara.

Brandt dan Rantzau melihat doktor muda yang cerdas dan berkongsi ideologi yang sama itu sebagai peluang  mendapatkan kembali kepercayaan istana Denmark.

Apabila pihak istana mencari doktor untuk menemani Raja Christian VII dalam lawatannya ke seluruh Eropah, Brandt dan Rantzau berusaha mencalonkan Struensee yang akhirnya diterima menjadi doktor peribadi Raja Christian VII pada April 1768.

Semasa lawatan selama lapan bulan, Struensee mendapat kepercayaan dan menjadi rapat dengan raja itu. Para menteri Denmark gembira dengan pengaruh Struensee apabila raja itu semakin jarang membuat perkara memalukan dan lawatan itu dianggap berjaya.

Malah, Christian VII dilihat sebagai tetamu yang menawan dan ceria serta menjadi tumpuan ramai. Johann Struensee adalah rahsia di sebalik kejayaan itu.

Sepanjang lawatan, Struensee sentiasa berada di sisi raja. Dia akan memastikan Christian VII dalam keadaan terbaik apabila berada di khalayak ramai. Sejarawan berpendapat bahawa Struensee memberikan kokain dan ubat-ubatan kuat lain untuk mengekang perilaku buruk raja itu.

Selesai lawatan, mereka kembali ke Copenhagen dan Struensee diberi gelaran sebagai Anggota Dewan Negara tidak lama selepas itu. Struensee mula mengimpikan untuk memimpin Denmark menuju ke arah Age of Enlightenment.

Struensee telah membuatkan Raja Christian VII melayan isterinya dengan baik semula. Doktor itu juga berjaya mengubati putera raja yang sakit akibat wabak cacar yang melanda negara itu.

Ketika pengaruh Struensee semakin kuat, dia mulai menjalinkan hubungan sulit dengan ratu. Kini, raja dan ratu Denmark berada di dalam genggamannya.

Tidak lama selepas itu, canselor Bernstoff yang merupakan penasihat paling berpengalaman telah dipecat dan Majlis Negara dibubarkan. Struensee melantik dirinya sendiri sebagai penasihat peribadi diraja.

Dia kemudian diberikan kuasa untuk mengeluarkan arahan tanpa pengesahan raja. Raja Christian VII kini diketepikan dan tidak dibenarkan campur tangan dalam urusan negara.

Antara Disember 1770 hingga Januari 1772, Struensee telah mengeluarkan sekurang-kurangnya 1069 arahan kabinet bersamaan dengan tiga arahan dalam sehari.

Dalam membawa Denmark menuju Age of Enlightenment, tidak dinafikan bahawa doktor itu membawa perubahan baik. Dia berjaya memecahkan tradisi pemerintahan kuku besi diraja, gereja dan golongan bangsawan.

Walaupun perubahan yang dilakukannya mendapat pujian negara-negara Eropah lain tetapi cara pemerintahannya tidak disenangi ramai. Dia tidak peduli jika menyinggung perasaan sesiapa sahaja walaupun individu itu penting untuk menyokongnya.

Dia juga sering melanggar adat dan tradisi Denmark. Malah, sesiapa yang mahu berurusan dengannya mestilah menggunakan bahasa Jerman. Mana-mana penjawat awam yang tidak taat akan diberhentikan tanpa pencen atau pampasan.

Kebencian terhadap Struensee semakin membuak-buak apabila Ratu Caroline melahirkan anak perempuan yang dipercayai hasil hubungan sulit dengan doktor itu pada Julai 1771.

Pada pagi 16 Januari 1772, berlaku satu rampasan kuasa yang diketuai oleh Count Rantzau (yang dipinggirkan Struensee) dan ibu tiri kepada Raja Christian VII, Balu Ratu Juliana Maria.

Johann Struensee, Enevold Brandt dan Ratu Caroline ditangkap atas tuduhan cuba membunuh raja. Pada 28 April 1772, Struensee dan Brandt dihukum pancung di hadapan 30,000 hadirin. Ratu Caroline pula dibuang daerah.

Apabila Balu Ratu Juliana Maria berkuasa, Raja Christian VII tetap dipinggirkan. Pemerintahan Juliana Maria juga tidak popular di kalangan rakyat Denmark.

Pada 1784, putera sulung Raja Christian VII iaitu Frederick VI telah menggulingkan kumpulan Juliana Maria dan mengembalikan kekuasaan bapanya. Dia kemudian menjadi pengganti setelah kemangkatan bapanya pada 1808.

Raja Frederick VI yang mendapat didikan awal daripada Struensee berjaya menghapuskan sistem feudal lama. Dia memerintah sehingga kemangkatannya pada tahun 1839 dan merupakan raja terakhir Denmark dan Norway (ketika itu Norway di bawah jajahan Denmark).


Banduan Tahanan Limpah : Hukuman Penjara Tahap Infiniti Malaysia

Bagi seorang pesalah jenayah berat yang disabitkan hukuman, mereka perlu bersedia berdepan hukuman sama ada hukuman penjara dalam tempoh tertentu ataupun hukuman gantung sampai mati.

Kesedihan yang perlu ditanggung akibat kesilapan dibayar dengan hidup yang dikurung dalam dinding besi. Bagaimanapu majoriti banduan biasa bernasib baik masih tahu selama mana mereka akan diasingkan dari dunia luar.

Wujud satu kategori banduan berbeza dikategorikan khas sebagai 'tahanan limpah', apa yang membezakan kumpulan ini dengan banduan biasa lain - seorang banduan berstatus tahanan limpah tidak tahu bilakah hari akhir mereka perlu kekal dalam penjara.

Secara amnya, wujud satu situasi unik yang perlu dipenuhi bagi membolehkan seseorang banduan itu layak bergelar 'tahanan limpah.'

Dia disahkan berstatus seorang banduan yang sepatutnya layak dijatuhkan hukuman mati, namun disebabkan oleh ketika berlakunya kejadian masih bawah usia 18 tahun - individu ini secara undang-undangnya tidak layak dihukum gantung.

Bagi memastikan hukuman yang setimpal dapat dijalankan dan dalam masa yang sama masyarakat dilindungi daripada risiko individu seperti ini dibiarkan bebas, seorang pesalah akan dikategorikan sebagai 'tahanan limpah.'

Seorang tahanan limpah atas kesalahan berat yang telah dilakukannya akan dihukum penjara tanpa ada tarikh bebas sejak mula hukumannya lagi. Tempoh hukumannya pula ditentukan oleh budi bicara YDP Agong, DYMM Sultan atau Yang Dipertua Negeri di mana berlakunya jenayah tersebut.

Dalam erti kata lain, seandainya sesuatu jenayah berat yang sepatutnya membawa hukuman mati dilakukan oleh seorang kanak-kanak bawah 18 tahun di Wilayah Persekutuan Putrajaya misalnya, YDP Agong yang akan menentukan bilakah hari banduan itu dibebaskan.

Jika di Pulau Pinang, Melaka, Sabah dan Sarawak, Yang Dipertua Negeri bertanggungjawab membebaskannya. Jika di negeri-negeri lain yang ber-sultan, Sultan negeri itu yang akan mengumumkan hari dia keluar penjara.

Selain daripada pelaku jenayah berat bawah usia 18 tahun, pesalah yang telah dijatuhkan hukuman mati tetapi akhirnya menjadi kurang siuman juga layak dikategorikan ke dalam kumpulan banduan ini melalui syarat yang sama.

Dalam mengenalpasti pesalah-pesalah kategori Tahanan Limpah ini dan proses rayuan yang perlu mereka buat bagi mendapatkan tarikh akhir dibebaskan, semua negeri di Malaysia mempunyai sebuah lembaga khas yang menguruskan kes-kes tahanan limpah di namakan sebagai Urus Setia Lembaga Pengampunan Negeri.

Tugas urus setia ini adalah untuk menerima dan menyemak rayuan tahanan limpah, sebelum mengemukakan rayuan yang telah diterima kepada pihak YDP Agong, Sultan atau Yang Dipertua Negeri untuk pertimbangan, dalam mesyuarat yang dipengerusikan sendiri oleh ketua-ketua negeri atau ketua negara.

Jendela rayuan dibuka setiap 4 tahun sekali untuk pertimbangan sama ada untuk meringankan hukuman ataupun untuk mendapatkan tarikh bebas. Sekiranya rayuan ditolak, banduan tahanan limpah perlu menunggu sesi berikutnya empat tahun kemudian untuk mengemukakan rayuan baru.

Tidak memeranjatkan seandainya ada kalangan banduan tahanan limpah ini yang telah berulang kali merayu dan menghadap penolakan, disebabkan oleh jenis jenayah yang mereka lakukan kebiasaannya memang agak luar biasa kekejamannya.

Kes terkenal tahanan limpah melibatkan seorang remaja dalang utama kes pembakaran Pusat Tahfiz Darul Quran Ittifaqiyah, Kampung Datuk Keramat, Kuala Lumpur yang berlaku dalam bulan September tahun 2017.

Insiden kebakaran itu mengakibatkan 21 orang pelajar serta dua orang guru terkorban, dilakukan oleh tujuh orang suspek berusia 11 ke 18 tahun. Enam daripada mereka positif dadah dan 2 daripadanya mempunyai rekod jenayah lampau.

Dalang utama kejadian itu seorang remaja tidak dinamakan ketika kejadian baru berusia 16 tahun.

Ekoran usia pesalah yang masih bawah umur tetapi terlibat dalam jenayah berat serta berjaya dibuktikan sengaja melakukannya dengan niat mahu membunuh; mahkamah memerintahkan suspek dijatuhkan hukuman penjara seumur hayat sesebagai seorang tahanan limpah - selama mana diperkenankan Yang Dipertuan Agong.

Dalam sebuah kes berasingan, seorang lelaki yang hanya dikenali dengan nama Man sudah berusia 32 tahun, telahpun merengkok dalam penjara sejak berusia 15 tahun selepas didapati bersalah membunuh ibu saudaranya ketika berada dalam pengaruh dadah.

Man mengakui tidak pernah gagal untuk melakukan rayuan namun rayuannya tidak pernah berjaya setakat ini, mengakui dirinya telah banyak berubah ekoran hukuman yang diterima.

Berbeza dengan tahanan biasa lain, Man mengaku dia sukar menerima hakikat dirinya tidak mampu menghitung hari bilakah akan dibebaskan, berbeza dengan banduan lain yang tahu hari mereka bakal kembali menyertai masyarakat semula.

Sama ada dia akan menghabiskan hidup sepenuhnya dalam penjara atau akan dibenarkan kembali ke pangkuan keluarga sementara nyawa masih ada, Man bersama lebih 80 orang tahanan limpah di seluruh negara harus bersabar dan mencuba untuk terus menantikan berita baik yang akan mengubah masa depan mereka.

Jika diterima, mereka sekurang-kurangnya sudah ada hari yang boleh dinantikan tiba. JIka ditolak, tidak ada lagi boleh mereka lakukan selain mencuba lagi empat tahun berikutnya.


Republik Karakalpakstan - "Negara" Yang Ramai Tak Tahu Kewujudannya

Kejatuhan Kesatuan Soviet pada penghujung tahun 1991 menyebabkan munculnya republik Asia Tengah seperti Kazakhstan, Kyrgyzstan, Tajikistan, Turkmenistan dan Uzbekistan.

Negara-negara ini adalah Republik Sosialis Soviet (SSR) yang ditubuhkan sebagai wilayah untuk kewarganegaraan nominal yang tertera pada nama masing-masing.

Kepelbagaian populasi berbeza-beza di antara mereka, namun kesemua republik ini masing-masing memiliki etnik minoriti.

Secara umum, golongan minoriti ini dapat dibahagikan kepada dua kumpulan iaitu mereka yang mempunyai negara nominal di tempat lain (seperti orang Rusia, Ukraine, Azerbaijanis dan Armenia) dan mereka yang tidak mempunyai negara di mana mereka mewakili majoriti (seperti Uyghur dan Dungan).

Namun ada pengecualian untuk hal ini, iaitu etnik Karakalpak dan republik mereka sendiri iaitu Karakalpakstan.

Karakalpakstan atau secara rasminya Republik Karakalpakstan, terletak di bahagian barat Uzbekistan, bersempadan dengan Kazakhstan di utara dan barat, manakala Turkmenistan di Selatan.

Nukus adalah bandar keenam terbesar di Uzbekistan dan ibu negara Republik Karakalpakstan.

Walaupun ramai di antara kita yang tidak pernah mendengar nama negara ini dan hanya sekitar 5% daripada jumlah penduduk Uzbekistan yang tinggal di sana, ia sebenarnya merangkumi hampir separuh kawasan Uzbekistan.

Dan tak kiralah dari sudut mana anda masuk ke republik ini, ia tersangat terpencil dan sepi.

Karakalpak adalah minoriti Asia Tengah, yang wujud di wilayah ini sebelum penaklukan Rusia, dengan perwakilan dan otonomi politik yang paling besar.

Mereka adalah kumpulan etnik Turki yang akhirnya menetap di sekitar selatan Laut Aral pada abad ke-18.

Ini terjadi pada ketika identiti nasional masih belum berkembang dan masih asing di wilayah ini.

Ini kerana bahasa Karakalpak tergolong dalam cabang Kipchak dari keluarga Turki, seperti Kazakh, sementara Uzbek termasuk dalam cabang Karluk.

Di Uzbekistan, lokasi di mana terletaknya Republik Karakalpakstan, jumlahnya berkisar antara 708,800 hingga 1.2 juta orang.

Sementara di negara jiran Kazakhstan, destinasi bagi migran Karakalpak, angka rasmi dari pihak berkuasa Kazakh adalah seramai 2,800 orang namun anggaran menjadikan angka itu hampir 300,000 orang.

Dan walaupun mempunyai keluasan agak besar namun sebahagian besar Karakalpakstan adalah padang pasir, dikelilingi oleh Laut Aral yang kering di utara manakala padang pasir Karakum dan Kyzylkum di bahagian selatan dan timur.

Berbeza dengan etnik minoriti lain, etnik Karakalpak memainkan peranan sebagai entiti politik.

Karakalpakstan seperti yang diketahui ketika ini muncul pada awal tahun Soviet ketika Karakalpak dianggap sebagai kewarganegaraan.

Oleh itu, Wilayah Autonomi Karakalpak ditubuhkan pada tahun 1925 dalam Republik Soviet Sosialis Autonomi Kazakhstan (ASSR).

Pada tahun 1932, Karakalpakstan dinaikkan pangkat menjadi ASSR dan pada tahun 1936 menjadi sebahagian daripada Republik Soviet Sosialis Uzbekistan (SSR).

Walaupun ASSR lain seperti Kyrgyz dan Tajik akhirnya berkembang menjadi SSR penuh, Karakalpakstan tetap berada di peringkat bawah dan akhirnya menjadi satu-satunya republik autonomi di Asia Tengah Soviet.

Kejatuhan Kesatuan Soviet yang mana menyebabkan berlakunya pemisahan bekas-bekas wilayahnya juga memberikan kemerdekaan kepada Karakalpakstan secara de jure (mengikut hak atau tuntutan yang sah) kerana pada tahun 1990 parlimennya menerima pakai pengisytiharan kedaulatan negara.

Namun ini tidak kekal lama dan pada tahun 1993, republik ini secara rasmi disatukan semula dengan Uzbekistan.

Sebagai balasannya, pihak berkuasa Uzbekistan membenarkan referendum kemerdekaan 20 tahun kemudian.

Ini termasuklah bendera yang hampir serupa dengan Uzbekistan, lambang negara dan juga lagu kebangsaan.

Dari segi pentadbiran politik, kota Nukus adalah ibu kotanya yang mengambil alih peranan tersebut dari Turtkul sejak tahun 1930-an.

Seperti negara lain, rang undang-undang Karakalpakstan diatur oleh sebuah perlembagaan dengan kuasa perundangan, eksekutif dan kehakiman.

Tarikan utama di kawasan Karakalpakstan adalah melihat Laut Aral yang pada hari ini kering kontang.

Pada tahun 60-an dan 70-an, Kesatuan Soviet mempunyai sistem pengairan yang luas di seluruh Uzbekistan, Turkmenistan dan Kazakhstan.

Mereka mengepam air dari sungai Amu Darya (sumber anak sungai utama Laut Aral) ke ladang membuatkan tanaman tumbuh dengan subur dan konsisten.

Malangnya, ia adalah satu rancangan tanpa berfikiran jauh dan tidak mengambil kira kekurangan air yang mengalir ke Laut Aral.

Akibatnya, projek itu bukan sahaja membuatkan Laut Aral semakin surut, tetapi juga iklim di seluruhnya berubah sepenuhnya bertukar menjadi padang pasir.

Dalam banyak pandangan, mengunjungi Laut Aral yang musnah ini termasuk dalam kategori "pelancongan gelap".

Namun tiada tempat lebih baik untuk membuatkan kita sedar kesan manusia terhadap Bumi.

Malah, ia membuatkan pelancong memahami apa yang sebenarnya dilalui oleh penduduk tempatan di Moynak, Nukus dan bandar-bandar Karakalpakstan yang lain dalam tempoh 50 tahun kebelakangan ini.


Kisah Sedih Superstar Yang Diperguna Ayah Kandung Sendiri - Britney Spears

Britney Spears. Nama ini merupakan nama yang pernah duduk di puncak industri muzik antarabangsa satu ketika dulu.

Kemunculan Britney membawa perubahan besar sehingga namanya dijulang sebagai bintang, membuka jalan kepada ramai lagi artis untuk mempunyai karier besar. Namun karier beliau mula menjunam selepas lebih sedekad, berdepan banyak kontroversi serta masalah yang mengakibatkan dirinya mula berdepan persepsi buruk.

Situasi ini berkekalan sehinggakan pada tahun 2018, Britney Spears berhenti terus daripada mengadakan sebarang persembahan. Hanya pada bulan bulan Jun tahun 2021 ekoran perbicaraan mahkamah, barulah semua kisah hitamnya mula didedahkan satu per satu.

Pada tahun 2008 selepas beberapa insiden yang dilakukan Britney, ayahnya James Spears memohon perintah mahkamah bagi mendapatkan hak perlindungan konservator ke atas anaknya yang ketika itu sudah berusia 29 tahun.

Mahkamah mempertimbangkan tuntutan yang dibuat oleh James atas kelakukan Britney yang kurang senonoh, seperti membotakkan kepalanya dan mampu bertindak menyerang paparazzi dengan senjata tidak berbahaya.

Selain itu tuntutan James disokong laporan pihak perubatan yang mengesahkan pada ketika itu, keadaan mental Britney agak lemah; dikategorikan berada pada tahap krisis mental 5150.

Kod itu digunakan bagi menggambarkan keadaan seseorang yang mengalami tekanan mental sehingga membenarkan dia ditahan tanpa persetujuan selama 72 jam bagi membolehkan rawatan psikiatri awal dijalankan kepadanya.

Seseorang individu yang berada dalam tahap mental tersebut dikhuatiri boleh mengakibatkan bahaya kepada orang lain atau dirinya sendiri.

Dalam kes Britney, dia mula tertekan ekoran situasi tegang melibatkan hak penjagaan anaknya dan bekas suaminya, apabila Britney enggan membenarkan bekas suaminya mengambil anak-anak yang pada ketika itu dikongsi hak penjagaan di antara mereka berdua.

Berikutan situasi tidak stabil serta unjuran peristiwa yang berlaku, mahkamah memutuskan bahawa Britney layak untuk diakui tidak mampu melindungi dirinya mengarahkan hak perlindungan penjaga diperkenalkan.

James sebagai ayah kandung dilantik untuk bertindak sebagai pelindung sementara Britney diletak sebagai individu yang dilindung, walaupun Britney ketika itu adalah seorang perempuan dewasa.

James diberikan kuasa oleh mahkamah untuk membuat keputusan melibatkan aspek kewangan, kesihatan, perniagaan serta beberapa aspek peribadi berkait anak gadisnya itu.

Tempoh keputusan mahkamah ini akan kekal berlangsung sehinggalah mahkamah berpuas hati merasakan Britney mampu berdikari kembali. Hanya selepas itu barulah perintah perlindungan itu boleh ditarik balik.

Pada tahun 2019 ekoran masalah kesihatan, James terpaksa menyerahkan kuasa perlindungan ke atas anaknya itu kepada pihak ketiga melibatkan seorang wanita yang bertugas sebagai pelindung profesional menerusi firmanya, bernama Jody Montgomery (gambar atas).

Mahkamah bersetuju untuk meluluskan pertukaran sementara itu, membenarkan firma Jody dilantik sehingga bulan Januari tahun 2020. Tamat tarikh itu, kuasa perlindungan ke atas hidup Britney akan dikembalikan kepada ayah kandungnya semula.

Walaupun demikian, Britney melakukan kejutan selepas dia sendiri melakukan tuntutan mahkamah memohon agar firma Jody Montgomery terus dibenarkan bertindak sebagai pelindung kepada dirinya - tidak lagi melatik ayah kandungnya James sebagai wakil.

Ini memulakan krisis mahkamah di antara kedua-dua pihak selepas si ayah membantah keputusan itu kerana merasakan tindakan itu tidak wajar dilakukan anaknya.

Bagi pihak Britney pula, dia merasakan pertukaran itu perlu dibuat kerana merasakan duduk di bawah perlindungan ayah kandungnya, Britney mendapati hidupnya sangat terkongkong dan dia tidak dibenarkan untuk bekerja seperti biasa.

Ayahnya menentukan bila dia boleh bekerja. Ada masanya ayahnya juga memaksa dia bekerja di luar kerelaan dirinya.

Berikutan 'perang' mahkamah yang berlaku antara kedua-dua pihak, wartawan mula menjalankan penyiasatan terhadap kes ini.

Hasil siasatan wartawan mendapati konflik antara Britney dan ayahnya sudah bermula secara rasmi sejak tahun 2014 dalam beberapa kes perbicaraan mahkamah yang diadakan secara tertutup, berkait usaha Britney memecat ayahnya ekoran ketidakyakinan Britney terhadap kemampuan ayahnya melindungi dirinya.

Dalam tuntutan yang dilakukan untuk beberapa tahun, James Spears didakwa mempunyai obsesi luar biasa terhadap anak kandungnya sendiri, seringkali menyebabkan Britney hidup dalam ketakutan serta menampakkan kecenderungan untuk bertindak luar kawalan disebabkan masalah ketagihan alkohol.

Ayahnya juga dituduh mempunyai kuasa melampau ke atas hidup anaknya sendiri, sehinggakan Britney perlu melaporkan kepada ayahnya dengan siapa dia hendak berkawan.

Apa yang lebih menyedihkan, ekoran kuasa yang diberikan kepada ayahnya dalam menentukan hala tuju kerjanya - berlaku beberapa insiden di mana Britney dipaksa untuk melakukan persembahan yang tidak dipersetujui walaupun dia sedang sakit atau tidak berada dalam situasi terbaik.

Bagi mengelakkan anaknya mengandung, James memaksa penyanyi popularuntuk terus menggunakan alat pencegah kehamilan, menghalang anaknya daripada mempunyai kebolehan menimang zuriat walaupun Britney sebenarnya mahu mempunyai cahaya mata selepas bercinta dengan seorang lelaki lebih 5 tahun.

Apabila melibatkan isu yang lebih kecil, warna dinding dan kabinet dapur kediaman Britney juga perlu ditentukan oleh ayahnya.

Dalam masa yang sama, keseluruhan aset dan estet milik Britney dianggarkan bernilai lebih $60 juta (sekitar RM265 juta) diletakkan di bawah bidang kuasa ayahnya untuk melindungi, mengendali dan mengelolakannya.

Hujah itu dikatakan menjadi punca utama James Spears nekad mengambil tindakan tegas dalam melindungi mana-mana ahli keluarganya yang bermasalah.

James lahir dalam keluarga bermasalah. Ibunya membunuh diri selepas kehilangan salah seorang anak mereka ketika James berusia 13 tahun menyebabkan James membesar dalam suasana tidak tenteram, terlibat dengan dadah dan masalah alkohol.

James sendiri berkahwin dua kali, perkahwinan keduanya memberikan mereka Britney namun dalam masa yang sama James turut berhadapan tuntutan cerai ibu kandung Britney, Lynne Spears.

Ekoran reaksi agresif James terhadap tuntutan cerai tersebut, mahkamah mengarahkan agar James menjauhkan diri dari isterinya selepas James didapati mengganggu dan menyerang Lynne ketika mabuk.

Kedua-duanya berbaik semula, sempat menyaksikan kerjaya anak mereka bermula pada tahun 1998 sebelum berpisah secara rasmi pada tahun 2002.

Disebabkan masalah ketagihan yang semakin teruk, adik-beradik Britney termasuklah Britney memilih untuk menghantar James ke pusat rehabilitisasi bagi membantu ayah kandung mereka.

Sekitar tahun 2007 ketika masih di puncak kerjaya, Britney mula berdepan tekanan media serta masalah rumahtangga yang menyebabkan banyak masalah timbul membelenggu psikologinya.

Rentetan beberapa peristiwa yang berlaku didakwa akibat tekanan, Britney akhirnya diisytiharkan tidak lagi stabil untuk menjaga dirinya membolehkan James dilantik sebagai pelindungnya.

Ketika ini, Britney Spears masih dalam peringkat awal tuntutan bagi membolehkan pertukaran penjaganya dilakukan.

James Spears tegas mempertahankan dirinya. Peguam yang mewakili ayah kandungnya berulang kali mengingatkan media bahawa apa yang anak guamnya lakukan hanyalah semata-mata untuk keselamatan anaknya yang mempunyai perangai liar.

Namun apa yang jarang diceritakan media, adalah faedah untuk individu seperti James Spears agar terus dilantik sebagai pelindung Britney.

Dalam kes konservator melibatkan selebriti besar seperti Britney Spears, pihak yang dilantik mempunyai kuasa atas arahan mahkamah untuk meminta gaji bulanan sebagai kos bagi menguruskan individu yang dilindungi.

Setiap bulan James Spears menerima $16,000 (RM66,500) sebagai elaun dengan tambahan $2,000 (RM8,300) untuk menyewa pejabat khas.

Mahkamah juga menetapkan James layak untuk mendapat komisyen tertentu bergantung kepada kadar perjanjian yang berjaya dicapai apabila melibatkan karier nyanyian anaknya.

Ayah kandungnya diiktiraf berhak mendapat sekitar 1.5 ke 2.95% daripada apa saja kutipan keseluruhan konsert, persembahan atau siri konsert jelajah melibatkan anaknya, membolehkan si bapa menjana pendapatan lumayan hanya bekerja di balik tabir.

Sudah berlaku banyak situasi di mana Britney diarahkan ayah kandungnya sendiri untuk melakukan persembahan tanpa ada pilihan untuk menolak, walaupun ketika dalam keadaan tidak sihat atau kurang selesa.

Dalam satu persembahan tahun 2018, Britney yang berdialog dengan penonton mengaku dia sedang demam panas 38.9 darjah celcius tetapi memilih untuk terus melakukan persembahan.

Ketika itu, tiada siapa sangka ada makna lain di sebalik kata-kata Britney itu.

Selebriti veteran Louis Walsh dan selebriti popular Simon Cowell yang pernah bekerjasama dengan Britney sebagai hakim dalam rancangan popular X-Factor pada tahun 2012, turut menyuarakan pandangan serupa.

Kedua-duanya mengakui ketika rakaman program tersebut Britney sebenarnya berada dalam keadaan khayal tidak sedarkan diri serta perlu dibantu walaupun hanya untuk duduk di atas kerusi. akibat daripada kesan ubat yang perlu diambil.

Britney dilaporkan dibayar sebanyak $15 juta untuk melakukan penampilan selama satu musim dalam rancangan itu. Persoalannya, berapa agaknya yang diperolehi ayahnya hasil daripada susah payah kerja anaknya itu?


7 Kasut Jenama Nike Yang Paling Rare

Bagi seseorang pengumpul kasut, semakin sukar sesuatu kasut itu diperolehi semakin tinggal nilai sentimental padanya. Setiap jenama besar kasut biasanya menghasilkan kasut-kasut keluaran edisi terhad untuk peminatnya.

Kasut edisi terhad ini biasanya dihasilkan hasil kerjasama dengan selebriti atau jenama tertentu dan dihasilkan dengan kuantiti yang sangat terhad. Sudah tentulah ianya menjadi buruan para pengumpul kasut. Kewujudan pengumpul kasut inilah yang secara tidak langsungnya mewujudkan pasaran bagi seorang penjual semula kasut atau reseller.

Kali ini, pihak Iluminasi ingin berkongsi mengenai 7 kasut Nike dipercayai antara yang paling rare dan sukar didapati. Sudah tentulah senarai sebegini adalah subjektif dan anda berhak untuk tidak bersetuju 100% dengan senarai yang kami kongsikan ini.

Kasut ini awalnya dipakai oleh Michael J. Fox yang memegang watak Marty McFly dalam filem "Back to the future". Kasut ini kemudiannya dijual pada tahun 2011, 2015 dan 2016 untuk menyokong pertubuhan Michael J. Fox Foundation. Keluaran asal kasut ini merangkumi hanya 1,500 pasang dan turun menjadi 89 pada keluaran tahun 2015 dan 2016, menjadikan jumlah keseluruhan sebanyak 1,678 pasang sahaja.

Walaupun rekabentuk keseluruhan Nike Mag tetap konsisten sepanjang tiga keluarannya, Nike melakukan inovasi reka bentuk dari segi daya tahannya. Dalam "Back to the Future II", kasut Marty ini mampu menyarungnya secara automatik dan pada tahun 2015, Nike memperkenalkan fungsi sama yang menggunakan teknologi sensor gerakan untuk mengikat tali Mag secara automatik.

Penyanyin Rapper terkenal Eminem dan jenama pakaian kerja Carhartt mencipta Air Jordan edisi terhad ini untuk rakan dan keluarga pemuzik Eminem, sementara sepuluh pasang tambahan dijual melalui lelong Ebay.

Kasut ini menampilkan rekabentuk semua berwarna hitam dengan perincian kromium dan plastik, memberikan kasut ini rekabentuk futuristik yang unik yang berbeza dengan tapak putih. Turut diletakkan adalah logo Eminem "E" ke belakang dan topeng Jason Vorhees di bahagian belakang kasut.

Sebagai penghormatan kepada mendiang Gary Warnett, seorang editor dan penulis industri kasut dan sukan yang meninggal akibat komplikasi radang paru-paru, Nike menghasilkan edisi khas Air Span "GW".

Dengan 40 pasang dirilis pada hari ulang tahun ke-40 Warnett, kasut "Friends and Family" ini menampilkan warna yang cerah dengan tulisan "Air Span GW" yang ditulis di bahagian belakang dengan cetakan biru metalik. Gaya kasut juga ini juga direkabentuk dengan citarasa Warnett.

Salah satu kasut Nike pertama yang pernah dihasilkan, kasut lumba dengan tapak berbentuk wafel ini dihasilkan oleh pengasas bersama NIke, Bill Bowerman dengan memasukkan getah ke dalam mesin memasak wafelnya. Walaupun asal-usulnya aneh, kasut lumba ini menawarkan daya tarikan dan cengkaman yang lebih tinggi kepada atlet.

Inovasi seperti ini meletakkan Nike di mata dunia dan membolehkannya berkembang menjadi pelopor jenama kasut sukan seperti sekarang. Namun, kerana jenama ini sangat baru ketika itu dan hanya dihasilkan khusus untuk mereka yang menyertai percubaan Olimpik, hanya ada 12 pasang yang dihasilkan ketika itu.

Dengan hanya tinggal lima pasang kasut ini yang dihasilkan, kasut edisi terhad ini memperingati persaraan legenda besbol Derek Jeter. Derek Jeter mula bermain bola keranjang liga kanak-kanak pada usia lima tahun dan mula menyertai Yankees pada tahun 1992 pada usia 18 tahun.

Kasut suede biru ini menampilkan "2" di bahagian belakang, merujuk kepada nombor pasukan Jete, serta tapak berwarna jernih dan putih yang unik. Kelima-lima pasang kasut itu dilelong melalui undian awal di stadium Yankee pada hari perayaan persaraan Jeter.

Dibuat sebagai penghormatan kepada mendiang Craig Sager, wartawan sukan yang disayangi. Kasut ini mempunyai banyak cetakan, termasuk kotak-kotak, houndstooth dan pinstripe dalam beberapa warna. Salah satu tapaknya bertulisan "Sager" dan satu yang lain bertulisan "Visi", menggambarkan personaliti wartawan popular ini.

Hanya dua pasang kasut Nike ini yang ada, salah satunya diberikan kepada produser muzik DJ Khaled. Craig Sager adalah ikon NBA yang mencipta kejayaan besar sebagai wartawan sukan di CNN pada tahun 1981 dan kekal di rangkaian dan stesen tersebut sehingga meninggal pada tahun 2016.

"Au Revoir" Air Jordan 1s ini adalah reka bentuk unik yang diberikan kepada butik pakaian jalanan Perancis yang terkenal, Colette. Rekabentuk kasut ini adalah antara yang paling jarang dihasilkan oleh Nike dan menampilkan skema warna biru dan putih kedai butik tersebut pada kasut Air Jordan 1 klasik.

Di bahagian tepi kasut terdapat tulisan "1997" dan "2017" ditulis di sisi, simbolik tahun-tahun Colette dalam perniagaan. Bahagian belakang kasut itu mempunyai dua titik simbolik logo di kedai dengan warna putih, sementara tapaknya bertulisan "Au Revoir."


Kisah Gelandangan Paling Popular di Dunia - Radioman

Sepertimana yang kita ketahui, golongan gelandangan adalah kelompok masyarakat yang tiada rumah atau tempat tinggal. Mereka biasanya berada di kota atau bandar besar seperti Kuala Lumpur.

Kewujudan golongan ini adalah disebabkan pelbagai faktor yang menghimpit dan mendesak. Antaranya adalah seperti kemiskinan bandar, disisih keluarga, bekas banduan, gangguan mental dan penagih dadah atau arak.

Walaupun terdapat badan serta individu yang menghulurkan bantuan, golongan ini masih tercicir dan berada dalam hierarki terendah sesuatu masyarakat. Keadaan ini bukan hanya di Malaysia tetapi berlaku di seluruh dunia.

Namun, terdapat satu kisah unik mengenai seorang gelandangan yang dikenali dengan nama Radioman. Anda mungkin tidak mengenalinya tetapi kemungkinan besar pernah melihatnya. Berikut adalah kisahnya.

Berbeza dengan gelandangan lain yang tidak dihiraukan masyarakat sekeliling, Radioman atau nama sebenarnya, Craig Castaldo, boleh dikatakan sebagai gelandangan paling popular di dunia.

Dilahirkan pada tahun 1951 di Brooklyn, New York, Amerika Syarikat, tidak banyak maklumat yang diketahui mengenai asal usul atau latar belakangnya.

Lelaki yang mempunyai jambang putih, memakai radio di leher dan berpakaian lusuh ini sebenarnya adalah seorang legenda bandaraya New York. Radioman bukan sahaja dikenali penduduk setempat tetapi juga mereka yang berstatus bintang filem.

Dalam banyak filem Hollywood, New York sering menjadi lokasi penggambaran. Malah, filem telah memainkan peranan besar dalam sejarah kebudayaan bandar itu dan Radioman adalah sebahagian darinya.

Penggambaran filem yang dijalankan di bandar New York seakan tidak lengkap tanpa kehadiran Radioman. Ini kerana, gelandangan itu dianggap sebagai "bintang besar" industri filem.

Anda mungkin tidak mengenalinya tetapi Radioman telah muncul di lebih daripada 100 filem yang melakukan penggambaran di New York. Walaupun hanya memegang watak sampingan, ramai pengarah mahukan Radioman berada di dalam filem mereka.

Kemunculannya dalam sesuatu babak filem hanya sebagai cameo atau kemunculan kecil dan sekejap sahaja. Namun, Radioman dikenali dan dihormati kru serta bintang filem seperti Meryl Streep, Tom Hanks, Johnny Depp, Pierce Brosnan dan ramai lagi.

Radioman muncul sebagai cameo dalam filem popular seperti Godzilla, The Bourne Trilogy, Shutter Island, Anger Management, Mr. Deed dan banyak lagi.

Bukan sahaja memegang watak semula jadi sebagai seorang gelandangan, Radioman juga melakonkan pelbagai watak lain seperti penjual ikan, pengayuh basikal, mangsa pijakan Godzilla dan banyak lagi.

Malah, Radioman juga pernah dijemput pelakon Whoopi Goldberg untuk menghadiri salah satu majlis anurgerah paling berprestij dalam dunia perfileman iaitu Anugerah Oscar.

Radioman atau Craig Castaldo ketika ditemuramah wartawan memberitahu bagaimana dia mula berlakon. Dia yang tinggal di jalanan sekitar bandar New York sering hadir di set penggambaran untuk melihat bagaimana filem dihasilkan.

Dia pernah menegur pelakon pelakon dan pengarah Bruce Willis ketika sedang mabuk dengan mengatakan "Bruce, saya rasa filem anda kelihatan seperti kartun".

Setelah kerap muncul di set penggambaran, pengarah mula menawarkannya untuk berlakon apabila memerlukan watak gelandangan.

Radioman yang sememangnya nampak "asli" tidak perlu dimekap atau memakai prop untuk kelihatan seperti seorang gelandangan. Maka, bermulalah kariernya sebagai cameo terkenal.

Seorang pengarah Britain, Mary Kerr, menghabiskan masa selama empat tahun mengikuti Radioman di pelbagai set pengambaran atau ketika gelandangan itu mengayuh basikal di sekitar New York bagi menghasilkan dokumentari mengenainya.

Dokumentari berjudul "Radioman" itu diterbitkan pada tahun 2012 dan turut memuatkan beberapa bintang ternama lain seperti George Clooney, Matt Damon, Johnny Depp, Halen Mirren, Tom Hanks dan ramai lagi.

Menurut Mary Kerr, dia begitu berminat dengan Radioman kerana keunikan lelaki itu. Walaupun dikenali orang ternama dan berlakon banyak filem, dia tetap seperti dirinya.

Radioman berlakon sebagai dirinya sendiri bukanlah watak ciptaan. Menurut Radioman, dia menyertai bidang lakonan Hollywood kerana ingin menjadi sebahagian daripada sesuatu.

Dia juga sukakan persekitaran dan mereka yang terlibat dalam dunia perfileman. Radioman juga berseloroh bahawa dia sukakan makanan percuma yang disediakan oleh kru filem.